text:
CnES a' ruith Sgeama nan Oileanach
Tha Comhairle nan Eilean Siar a' dol a thòiseachadh Sgeama Greis Gnìomhachais iad fhèin do dh'oileanach am-bliadhna.
Togaidh e air an sgeama shoirbheachail a bh' air a ruith le Comann na Gàidhlig.
Bha a' Chomhairle a' faicinn buannachd ann a bhith a' cumail na sgeama a' dol, 's bidh e a-nis ri fhaotainn do bhuidhnean agus oileanaich bho na h-Eileanan an Iar a-mhàin.
"Chan e a-mhàin gu bheil an sgeama a' toirt cosnaidh dha na h-oileanaich, tha e cuideachd a' toirt cothrom dhaibh eòlas a chur air an àite-obrach, na sgilean Gàidhlig aca a leasachadh, eòlas fhaighinn air an t-seòrsa obrach a tha na buidhnean a' dèanamh, agus cuideachd a' toirt cothrom dhaibh seo a dhèanamh anns na coimhearsnachdan fhèin," thuirt an Comh. John A. MacÌomhair.
"A thuilleadh air na buannachdan a tha na h-oileanaich fhèin a' faighinn, tha buannachd às an sgeama dha na buidhnean a tha gam fastadh cuideachd, air sgàth 's gu bheil iad a' faighinn cothrom sealltainn ri oileanaich a tha 's dòcha faisg air ceumnachadh, agus chì iad a bheil iad freagarrach airson obair fhaighinn aca fhèin nuair a bhios iad air ceumnachadh.
"Bu chòir dha oileanaich a tha airson pàirt a ghabhail anns an sgeama iarrtas a chur gu sgioba na Gàidhlig aig Comhairle nan Eilean Siar - tha sin aig Rathad Shanndabhaig an Steòrnabhagh.
"Dh'fheumadh iad seo a dhèanamh ron 14mh là den Mhàirt.
"Ma tha iad airson tuilleadh fiosrachaidh fhaighinn, chan eil aca ach foirmean iarrtais fhaighinn air làrach-lìn na Comhairle.
"Buidheann sam bith a tha airson pàirt a ghabhail an seo, faodaidh iadsan an aon rud a dhèanamh, fios a chur chun na Comhairle," thuirt e.


c: text/html

text:
sonic youth
ach chluich buidheann ciùil ann as toigh leam gu mòr - sonic youth . tha gaol agam air an ceòl aca fad 15 bliadhna no mar sin, 's e sin tuilleadh air an dàrna leth mo bheatha gu ruige seo :) bha agus tha iad glè glè chudthromach dhomh. tha iad a' dèanamh ceòl neònach, fiadhaich agus àlainn àlainn... nuair a bha mi nas òige bha mi daonnan ag iarraidh a bhith coltach ris an seinneadair boireanta aca, kim gordon.
bha mòran de na cuirm-ciùil aig rock am ring ri fhaicinn air an eadar-lìon, agus choimhead mi air sonic youth a-raoir. bha sin fada nas fheàrr na bhith am measg daoine gòrach anns an uisge, nam bheachd-sa :) cha robh an cuirm-ciùil cho uabhasach math... bha e ro ghoirid, agus coltach nach robh ùidh mhòr aig a' bhuidheann cluiche an-sin. ach bha e ceart gu leòr. dh' éisd mi riutha air cuirm-ciùil eile da thuras roimhe, mu 10 no 11 bliadhna air ais agus mu 3 no 4 bliadhna air ais, agus bha sin air leth math.

robotstxt: allowed

filter: keep


text:
Seo facal nach eil cho cumanta ga chluinntinn cho fad 's as aithne dhomh, ach theagamh nach eil croitear no bana-chroitear air choireigin ga chleachdadh fhathast air uairean aig an taigh.
Tha e coltach ge-tà, gur e seo abairt a bhiodh aca ann an taobh siar Rois roimhe agus e co-cheangailte ris an t-seòrsa bonnaich a bh' air a bhruich gu cabhagach: foileag
Nam biodh tu a' feuchainn ri bonnach a bhruich cho clis 's a b' urrainn dhut, gun cus sùim air cho coileanta 's a bha thu ga dhèanamh, bha thu ga fhoileadh. 'S e seo an t-ainmear-gnìomhach foil. a' foileadh bonnach - ga thòstadh no ga bhruich gu cabhagach
Is ann às an ainmear-gnìomhach seo a gheibhear an gnàth-fhacal "tha foileadh air (cuideigin)". 'S dòcha gu bheil thu air do chur troimh chèile leis na h-uibhir de rudan a th' agad ri dhèanamh, air neo, tha thu air do chur mun cuairt cho mòr le rudeigin eile. Ma bhios foileadh ort, bidh cus cabhaig ort 's tu a' dol an ceann do ghnothaich le caise. "
" (Faclair Gàidhlig Taobh Siar Rois)Cha robh thu a' dèanamh an rud ceart leis an fhoileadh a bh' ort.
Mar sin dheth, dh'fhaodadh cuideigin, caraid dh'fhaoidte, faighneachd dhiot, "Ge dè a' foileadh a th'ort?" ma bhios e no i a' faicinn nach eil thu cho socrach 's as àbhaist dhut. Air neo, mas e sin do nàdar, dh'fhaoidte gun dèanadh cuideigin eile luaidh air sin: Tha e làn foileadh (Is tric a tha e gu cabhagach, troimh chèile, no an udag air) .
Èirinn: líonrith; mearbhall ar; Beurla: flustered, impatient while doing something Fraingis: être troublé(e), pressé(e) Iapanais: まごまごする, 焦りながら,行った行動


text:
- TIOTAL
- Leabhar-stiùiridh Mhic a' Phearsain
- EXTERNAL ID
- HCD00930
- ÀITE
- Caol Loch Aillse
- SGÌRE
- Taobh an Iar Dheas Rois
- SIORRACHD/PARRAIST
- ROS: Loch Aillse
- LINN
- 1940an
- CRUTHADAIR
- Duncan Macpherson
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 12588
- KEYWORDS
- leabhar-stiùiridh
clàran-ama
Sgrìobh agus chuir Donnachadh Mac a' Phearsain leabhar-stiùiridh ri chèile mu Caol Loch Aillse agus an sgìre mun cuairt gach bliadhna bho 1927 gu 1960. Bhitheadh fiosrachadh mu chlàran-ama a' bhàt-aiseig agus nam busaichean, taighean-òsda agus àitichean-fuirich, àireamhan-fòn airson gniomhachasan ionadail, làraich-eachdraidheil, criomagan èibhinn agus aistean goirid mun sgìre. Chan eil teagamh nach b' e rud prìseal a bh' ann an gach taigh anns an sgìre agus ann am pòcaid gach neach-turais. Dh'fhoillsich Mac a' Phearsain, a bha na neach-togail dhealbhan easgaidh, an leabhar-stiùiridh tron a' bhùth-leighis aige a bhitheadh a' cumail stuth-togail dhealbhan, cuimhneachain agus beartas fiosrachadh a bharrachd. B' e cairt air a phasgadh a bh' ann an toiseach leis an fhiosrachadh mu siubhal ann. Dh'fhoillsich e dreach ùr gach bliadhna agus bha 160 duilleagan anns an dreach mu dheireadh. Bha sreath de litrichean bho dhaoine air feadh an t-saoghal a bha measail air, nuair a chaidh iomradh a thoirt seachad anns an 'Sunday Times' mun dreach mu dheireadh
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


text:
- TIOTAL
- Rangers Ghlaschu a' tadhal air Loidse Chill Bheathain, Inbhir Nis, 1888
- EXTERNAL ID
- GB1796_1999_116_221
- ÀITE
- Inbhir Nis
- SIORRACHD/PARRAIST
- INBHIR NIS: Inbhir Nis 's Am Bànath
- DEIT
- 1888
- LINN
- 1880an
- NEACH-FIOSRACHAIDH
- Tasglann Dhealbhan-camara na Gàidhealtachd (IMAG)
- AITHNEACHADH MAOINE
- 11293
- KEYWORDS
- ball-coise
sgioba ball-coise
Dealbh-camara air a togail aig Loidse Chill Bheathain, 1888, nuair a thàinig sgioba ball-coise Rangers Ghlaschu a dh' Inbhir Nis. Chaidh Rangers Ghlaschu a stèidheachadh ann an 1872 le ceathrar fhireannach - dithis bhràithrean, Pàdraig agus Maois Mac Nèill agus dithis charaidean, Pàdraig Caimbeul agus Uilleam Mac Bheathain. Thàinig an t-ainm 'Rangers' bho chluba rugbaidh Sasannach air an robh Maois Mac Nèill eòlach. Thàinig an sgioba gu bhith nam buill de Chomann Ball-coise na h-Alba ann an 1873 agus ghluais iad gu sgìre Ibrox de Ghlaschu ann an 1887
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Highland Photographic Archive


text:
"Piseach a dhìth" air cùram aig Ospadal Ghallaibh
Feumaidh seann daoine cùram nas fheàrr fhaighinn aig Ospadal Ghallaibh, a-rèir Luchd-sgrùdaidh a' Chùraim.
Thadhail luchd-sgrùdaidh air an ospadal, a th' ann an Inbhir Ùige, anns an Lùnasdal.
Thuirt iad gun lorg iad aon eisimpleir deug de dheagh chùraim, ach bha iad ag ràdh gum feumadh piseach a thighinn air ceithir rudan deug, samhail mar a tha fiosrachadh ga chlàradh agus mar a tha planaichean cùraim gan cur ri chèile.
Bha iad ag ràdh gum feum fiosrachadh a bhith air a chlàradh ann an dòigh nas cunbhalaiche agus gum feum planaichean cùraim a bhith mionaideach gu leòr gus luchd-obrach a tha a' coimhead às dèidh seann daoine a threòireachadh.


text:
Auguste Rodin
B’ e François-Auguste-René Rodin (Paris, 12 an t-Samhain 1840 - Meudon, 17 an t-Samhain 1917) fear dhe na deilbhearan na b’ ainmeile a bh’ ann a-riamh.[1] Tha na nithean na b’ fheàrr a rinn e ann an dà taigh-tasgaidh ann am Paris agus Meudon a-nis. Bha athair, Jean-Baptiste, na oifigear poilis ann an Normandaidh.
Susbaint
Trèanadh agus Obair[deasaich | deasaich an tùs]
Thòisich e a chuid trèanaidh foirmeil ann an 1854, nuair a chaidh e dhan Sgoil Bheag (Fraingis: La Petite École), is Lecoq de Boisbaudran agus Jean-Hilaire Belloc a’ toirt foghlam dha na h-oileanaich an siud. Aig aon an àm dh’ionnsachadh e fo stiùireadh Antoine-Louis Barye, eòlaiche-bodhaig,[2]is bha e an sàs ag obair anns an stiùidio aig Louis-Robert Carrier-Belleuse cuideachd.[3] An dèidh an Sgoil Bheag fhàgail, dh’fheuch e ris a dhol do Sgoil na h-Ealain Pharis, ach chaidh e dhiùltadh trì tursan.
‘S e An duine leis an t-sròin bhriste (L'Homme au nez cassé)[4] a bh’ann a’ chiad rud a chuir e a-steach dhan Salon ann am Paris, ach dhiùltadh e air sàilleabh nach robh e deiseil.[5] Seo liosta na nithean na b’ ainmeile aige: An Smuaineadair (1880), Am Pòg (1886) agus Am Mac Stròdhail (1889).
‘S e Dorsan Ifrinn (La Porte de l’Enfer) an rud na b’ adhartaiche ghlòir-mhiannaiche a rinn e a-riamh, a dh’iarr Taigh-tasgaidh na h-Ealain Mhaisich air. Mhair an gnothach ceithir bliadhna gus an robh e deiseil airson taisbeanadh an Salon ann an 1900, is chuidich Camille Claudel e ris. Thug e brosnachadh agus misneachadh bho mhòran tobraichean, ach dh’ainmich esan fhèin gu seachd àraidh Dorsan Phàrrais le Ghiberti, An Ifrinn[6] le Dante agus Flùraichean na n-Aingidheachd[7] le Baudelaire.
Rinn e ìomhaighean dhe Victor Hugo agus Honoré de Balzac ann an 1897 a bha gu math connspaideach aig an àm, ach ‘s e càrnan-cuimhne poblach ann am Paris a th’ annta a-nis. Tha am buidheann eachdraidheil aige ris an canar Na Bùirdeasaich à Calais (Les Bourgeois de Calais) uabhasach ainmeil gus an latha an-diugh cuideachd, is chithear e ri beulaibh Pàrlamaid Shasainn ann an Lunnainn.[8] A bharrachd air sin, tha aon ìomhaigh a rinn e, Eòin Baistidh, ann an Gleann na Cille, faisg air Dùn Phrìs, Alba.[9]
Ealain agus Lomnochd[deasaich | deasaich an tùs]
Bha cuspairean gnèitheasach agus drùis-mhiannach a-riamh ann an teas mheadhan na h-obrach aig Rodin.[10] Fhaiceadh cuirp rùisgte is gnothaichean na feòla dhe gach uile seòrsa, fiù 's fèin-bhrodadh, anns a chuid obrach, seadh anns na h-ìomhaighean mheatailt is cloiche, seadh anns na dealbhan is gràbhalaichean. ‘S e dìreach Rodin a bh' ann a’ chiad dheilbhear a rinn fìor dhealbh caineag mhnà,[11] ann an Iris, teachdaire na Diathan (Iris, messagère des dieux).[12]
Gaol[deasaich | deasaich an tùs]
Bha beò-ghlacadh làidir taobh cuspairean na feòla aig Rodin.[13] agus bha tòrr leannain aige fad a bheatha, ach thug dithis dhuibh buaidh mhòr air a chuid obrach. ‘S e Rose Beuret a’ chiad leannan a fhuair e, bha iad còmhla fad am beatha, is phòs e rithe mu dheireadh thall air an 29mh latha dhenFhaoilleach 1917 (am bliadhna a bhàsaich an dithis dhuibh).[14] Thug Rose Beuret mac dha, ach leigeadh Rodin seachad e.
Bheireadh boireannach eile buaidh fa leth mòr air beatha Rodin, tè air an robh Camille Claudel, a bha an sàs ann am buidheann dhe oileanaich a fhuair Rodin, mu 1884. Dh’aidich Rodin gun do thòisich e air cuspairean gu math drùis-mhiannach agus gnèitheasach a dh’obair nuair a choinnich e Camille Claudell. Chaochail i ann an 1943 an dèidh 30 bliadhna a chuir seachad ann an taigh-cuthaich.[15]
Bha mòran leannain ainmeil eile ann an saoghal an ealain aig Rodin fad a bheatha cuideachd. Mar eisimpleir, sgrìobh an dannsair Isadora Duncan mu dheidhinn a cuid leannanachd neo-thorrach còmhla ris an deilbhear:[16] ’S e dìreach a h-uile càil a thoirt dhasan gum bu mhiann leamsa fhèin agus sin a dhèanainn gu dearbh, nan cuireadh mo chuid fhoghlaim amaideach an dearg eagal ormsa (...). Abair na tursan a ghabh mi aithreachas air a’ mhì-thuigsinn ghòrach leis gun do chaill mi an cothrom seunta mo mhaighdeanas a thoirt dhan dhia Pan, do Rodin uamhasach! A bharrachd air sin, thug mòran de luchd-ealain is cleasaichean pàirt ann am beatha Rodin, is bho àm gu àm bhite ag iarraidh a bhith ga mì-chliùthachadh gu poblach, air an sgàth; Sgaoileadh Sergei Diaguilev droch fhathannan mu dheidhinn Rodin agus Vatslav Nijinski, nuair a chunnaic e an dithis dhuibh nan cadal còmhla air an fheur an comhair an Taigh-òsda Hôtel Biron.
Dìleab[deasaich | deasaich an tùs]
‘S e fìor ro-theachdaire an deilbhidh nòs-ùr agus fìorachail a bh’ann Rodin, ged an robh neart clasaigeach ann cuideachd. Thug e buaidh uabhasach mòr air deilbhearan an 20mh Linn mar Camille Claudel, Maillol, Constantin Brâncuşi, Matisse, Alberto Giacometti neo fiù 's Chillida.[17] Tha feadhainn ag ràdh gur robh na rinn e cudromach do dh’Egon Schiele cuideachd.
Iomraidhean[deasaich | deasaich an tùs]
- ↑ Musée Rodin
- ↑ Bronze Gallery
- ↑ Història de l'art del segle XIX, le García Carmen, Universitat de València, 2000, duilleagan 197 gu 199, ISBN 84-370-4274-7
- ↑ Insecula
- ↑ Història de l'art del segle XIX, le García Carmen, Universitat de València, 2000, duilleagan 197 gu 199, ISBN 84-370-4274-7
- ↑ EPDLP
- ↑ Galeón
- ↑ Virtual London
- ↑ Dumfries and Galloway Online
- ↑ Exposiciones Mapfre
- ↑ Dwelly-d
- ↑ Exporevue
- ↑ Auguste Rodin, le Rainer Maria Rilke, Santa Coloma de Queralt, Obrador Edèndum, 2000, duilleag 16, ISBN 978-84-936609-6-3
- ↑ Soumaya
- ↑ Centro Psicoanalítico de Madrid
- ↑ Auguste Rodin, le Rainer Maria rilke, Santa Coloma de Queralt, Obrador Edèndum, 2000, duilleag 19, ISBN 978-84-936609-6-3
- ↑ TV3


text:
Marbhadh ann an Virginia Tech
'S ann le uabhas a chuala mi an naidheachd mu na marbhaidhean ann an Virginia Tech. Gu mi-fhortanach, 's ann ro-thric a tha sinn a'cluinntinn a leithid de naidheachd sna laithean-sa. Ach tha an sgrios-sa àraidh 's chan ann dìreach air sgàth 's gu bheil e na tachartas as fhuiltiche gu ruige seo anns na S.A. ach mar a chaidh an suidheachadh a dhroch làimhseachadh. Ged nach eil mi mìn-eolach air a'chùis idir, tha mòran cèitean trioblaideach a'tighinn dhan m'aire.
Chaidh iad am marbhadh ann an dà shreath, dithis an toiseach 's an uair sin, as deidh dàil mu dhà uair a thìde còrr 's fichead sa deich. Carson nach chuireadh rabhadh a-mach do na h-oileanaich ann an dòigh ciallach 's am murtair fhathast ma-sgaoil? Carson nach do dhùine iad an oilthigh? Chuala mi iad ag ràdh gu robh sin do-dheanta leis cho farsaing 's sgapte sa tha an oilthigh. Ach a-rèir na thachair, mu dheireadh thall, dhùine iad an oilthigh às deidh fichead sa deich mairbh, rud a bha do-dheanta as deidh dithis. An ann air sgàth nach robh dithis mharbh cus?
Rud eile, chaidh còrr 's fichead sa deich am marbhadh 's còrr 's fichead sa deich an leòn. Gun teagamh bha còrr 's aon peilear ann am feadhainn. Chuala mi aithris gun deach cuid mhòr an leòn le trì peilearan annta. Gun teagamh, cha do bhuin feadhainn de ma peilearan duine sam bith. Tha sin a'ciallachadh gun do losg e fad a bharrachd na 60 peilearan, cha chuireadh e iongadh orm ma losg e còrr 's ceud peilearan 's fiù 's suas gu 200 peilearan. 'S fad na h-ùine sin cha do thachair e ri bachadh sam bith. Dh'aidich am poileas nach iadsan a mharbh am fear-gunna, gun do chuir e às dha fhèin. Losg e 's losg e 's chùm e air a losgadh 's cha do thachair e ri bachadh sam bith gus mu dheireadh dh'fhàs e sgìth dheth 's chuir e às dha fhèin. Tha sin a'ciallachadh nach do rinn am poileas mòran feum idir.
Dè an dearbh adhbhar gu bheil an latha sa cho fuilteach? Dhomh-sa tha dà adhbharan ann, a tha a'tighinn do m'aire. Mar a thuirt mi mar tha, 's e an dòigh a làimhsich am poileas an suidheachadh seo as coireach ann an dòigh mhòr. Ach cuideachd tha mi a'smuaintinn air rud eile. Tha e doirbh dhomh smaoineachadh gun thachradh ann an rud ann an Alasca far a bheil gunnaichean cho cumanta. Mar eiseimplir, chaidh mo bhràthair dhan oilthigh ann am Fairbanks 's bha dhà ghunna aige co-dhiùgh. 'S e Desert Eagle .44 an darna fear, gunna làimhe gu math cumhachdach 's gunna làimhe eile .45. 'S dòcha gu robh gunnaichean eile aige ach chan eil mi cinnteach. 'S cha robh e na aonar. Bha gunnaichean aig oileanaich eile. Nan dh'fheuchadh a leithid a dh'iomairt anns an oilthigh far an robh mo bhràthair cha bhiodh cùisean cho rèidh dha. 'S cinnteach gun thachradh e ri daoine eile armaichte a chuireadh bacadh air.
'S e aon rud anns na bùithtean. Tha fios agam gu bheil gunnaichean aig feadhainn anns na bùiththean. Tha e ceadaichte ann an Alasca gunnaichean cleithte a ghiùlain. Tha cead giùlain-gunna agam fhìn ged a 's e glè ainneamh a bhios mi a'giùlain tha fhios agam gu bheil gunnaichean aig feadhainn co-dhiùdh. Chan eil fhios 'am cò mheud ach tha fhios agam gu bheil iad ann 's cinntinneach nan dh'fheuchadh cuideigin a leithid, cha bhiodh e fad mus thachradh e ri gunna eile.
Tha fhios gu bheil feadhain airson gunnaichean a thoirt bhuainn. Ach dhomhsa, tha mi a'fearachdain fada nas sàbhailte air mo chuairteachadh le gunnaichean aig cò aig a tha fios na fearachdainn nan robh mi loma-nochd mar gum bhiodh ann an àite a leithid Virginia Tech.


text:
Rathad-iarainn
Is e siostam-ghiùlain a tha anns an rathad-iarainn neo rathad nan gad a tha stèidhichte air rathad sònraichte a bhitheas a' breith agus a' steòrnadh carbadan a tha uidheamaichte dha.
Inntrigeadh[deasaich | deasaich an tùs]
Is e cruth an rathaid, dà ghad iarainn, co-shìnte agus teannaichte sìos air bunachar freagarrach.
Bithidh na carbadan rathad-iarainn uidheamaichte le cuibhlichean "bilte". Tionndaidh dà chuibhle air aiseal cumanta, Tha barr nan riomb leatha agus rèidh agus bithidh bile mun chuairt gach cuibhle air a slios a-staigh.
Mar sin faodaidh do na carbadan a ruith air bàrr an rathaid gun a bhith tuiteam dheth.
Aig a' charr as simplidh chan eil dith ach air rathad singilte goirid agus carbad a-mhàin. Bha cuid de na h-ionadan-bhradain air an Abhainn Tatha a' cleachdadh rathadan-iarainn mar seo eisg a ghiùlain suas dhan rathad-dubh eadar Peairt is Dùn Deagh sìos ris na 1990an.
Eachdraidh[deasaich | deasaich an tùs]
Chaidh turachadh air rathaidean nan gad ann an Sasuinn mun bhliadhna 1604. Is ann as fiodh a rinneadh na gadan do na rathadaibh nan gad bu tràithe agus b' e cumhachd eich a tharruinn na uaganain a chaidh orra. Chaidh toiseach air cleachdadh gadan iarainn bho meadhan an 18mh linn, agus bho toiseach an 19mh linn chuireadh carbadan-smùide an gnìomh. Ré na 1820'n rinn Nicholas Wood an rannsachadh a dhearbh bun-saidheans an rathaid-iarainn, agus an luib sin, eadar 1825 agus 1840, chaidh leasachadh ana-mhòr air an teicneolas. A roimhe 1850, leigeadh na cnàimhean de branndairean nàiseanta agus eadar-nàiseanta air feadh Eòrpa.
Tha an sgrìobhadh eachdraidheil bu sine mu rathad nan gad a' nochdadh ann an cùise laghail Sasunnach a chaidh air èisdeachd an 1604. B' e cnap na cùise gu robh fear seilbh mhèinne-guail air cuir "tylting rails" thairis air fearann (a bha an seilbh fear eile) eadar beul a mhèinn agus laimrig air Abhainn na Sebheirn ann an Siorramachd Nottinghaim.
Mun bhliadhna 1609 fhuair fear à Siorramachd Nottinghaim dom b' ainm Beaumont taic air mèinn-ghuail air Bruaiche na Tyne an Ear-thuath Shasainn, thug e leis iomadh innlean nach robh aithnichte ann an Ear-thuath Shasainn aig an àm - nam measg Snìomhairean Talmhainn agus coincheap rathad nan gad. Thug muinntir Ear-thuath Shasainn ri na h-innlean seo, bu sònraichte rathaidean nan gad agus chaidh leasachadh nan raointean-ghuail mu Caisteal Nuadh air Taidhne air adhart gu luatha. Thogadh ficheadan de rathaidean nan Gad eadar beul-meinnibh agus laimrigibh aibhne. Bha rathaidean nan gad, neo rathaidean-uagain mar a chaidh orra, cho dlùth cheangailte ri leasachadh na sgìre gun deach iad fo far-ainm "Newcastle Road" roimhe deireadh an 17mh linn.
Cha robh an cuid bu mhòr de na rathaidean-uagain seo nas fhada na ceithir neo còig cheud meatair agus gu robh iad a' claonadh gu ìre mhòr bho bheulmheinn chun laimrig, is ann mar sin a bhiodh carbadan làn nan ruithe "leis a' bhruaich" fo cumhachd tarruinn talmhainn agus chuireadh eich ri feum a tharruinn na carbadan aotrom air ais ris a' mhèinn.
Chaidh leasachadh air an teicneolas mean air mhean- bho meadhan an 18mh linn chuireadh cinn iarainn air na gadaibh fhiodh agus ro dheireadh an linn rinneadh gadan-ruithe as iarainn leaghta. Thàinig cuibhlichean iarainn a-steach as deidh 1750 agus ro deireadh an linn rinneadh an siud 's an seo bòrd-claoin fèin-obrachaidh.
Is ann an 1722 a chaidh togail air a' chiad rathad-uagain an Alba, eadar Tranent agus Cockenzie air Raon ghuail a Lodaidh, agus is ann an 1754 a chaidh fhosgail air a chiad rathad-uagain an Èirinn, eadar an slochd ghuail aig Drum Glas an Contae Tir Éoghainn agus canal leth-mhìle air falbh. Thuraich an t-inneal smùid róthadachd aig Seumas Bhatt ann an 1784, inneal stèidhichte a bha seo a chleachd smùid bho goilear fa-leth aig bruthaich gu math ìosal. Taobh a-steach deich bliadhna thoisich an Córnach Risteard Trevithick a thogail innealan “paisgte” air an robh an goilear na bunachar don inneal fhèin agus a chleachd “smùid làidir” aig bruthaicheas suas ri 40 punnd air an òirleach cheàrnag ( 2.5 ailean). Thog Trevethick inneal smùid fèin-ghluasad cho tràth ri 1801 agus ann an 1804 rinn e inneal a ruitheadh air gadan airson fear a sheilbh obraichean iarainn agus rathad trama aig Pen-y-Darren an Cymru a Deas. Dhearbh an inneal a thog Trevethick gum b' urrainn do inneal stotha a tharruinn cuid uagain na sguain, ach cha deach an cleachdadh an aite nan each a bha nan modh tarruinn àbhaisteach aig an am.


text:
- TIOTAL
- LMS 14403, 4764 agus17384 air taobh a-muigh seada loco Bhaile Dhubhthaich
- EXTERNAL ID
- PC_HRS_STATIONS_001_1308
- ÀITE
- Baile Dhubhthaich
- SIORRACHD/PARRAIST
- ROS: Baile Dhubhthaich
- NEACH-FIOSRACHAIDH
- Comunn Rèile na Gàidhealtachd
- AITHNEACHADH MAOINE
- 27933
- KEYWORDS
- stèiseanan rèile
Tha an dealbh camara seo a' sealltainn LMS 14403, 4764 agus 17384 air taobh auigh seada loco Bhaile Dhubhthaich.
B' e pàirt den chiad chlas de locomotaibhean a chaidh a thoirt a-steach do Rèile na Gàidhealtachd le Pàdaraig Druiminn a bh' ann an LMS 14403 'Ben Attow' (roimhe seo HR 7) (b' e locomotaibhean luchd-siubhail 4-4-0 a bh' annta agus aithichear le chèile an-diugh iad mar na 'Small Bens'). Chaidh a togail le Dubs & Co ann an Glaschu ann an 1899. Chaidh a toirt a-mach à seirbheis sa Ghearran 1949.
B'e Clas 5, a chaidh a thogail ann an Crewe ann an 1947 agus a chaidh a rhoit a-mach à seirbheis ann an 1965 a bh' ann an 4764. Chaidh na locomotaibhean Clas 5 a dhealbhahadh dhan LMS le Uilleam Stanier agus sa chunmantas 's e na 'Black Fives' a th' orra.
Thòisich 17384 a beatha mar locomotaibh 0-6-0 hlas 'Standard Goods' aig Rèile Chaledonia agus bha i àireamhaichte 204. Chaidh a togail ann an Glaschu ann an 1894 agus dh'obraich i gu 1963.


text:
Urchairean mòra an Cupa na Camanachd
Tòisichidh Ceann a' Ghiuthsaich an oidhirp dìon a chur air Cupa na Camanachd Disathairne is sgiobaidhean na Prìomh Lìge a' tighinn a-steach san treas chuairt den fharpais.
'S ann an aghaidh sgioba eile le eachdraidh làidir san fharpais a bhios iad is An Gearasdan a' cur fàilte orra aig an Àird.
Bhuannaich Ceann a' Ghiuthsaich an cupa an-uiridh 'son a' chiad uair bho 2006 is ged nach eil Raghnal Ros aca a-nise, tha iad ann an sunnd math an-dràsta is iad gun chall anns na còig geamaichean mu dheireadh aca.
Bidh iad gu sònraichte misneachail le mar a chluich iad Disathairne seo chaidh nuair a rinn iad a' chùis air Caol Bhòid 2-1, a' chiad turas a bha sgioba Thaigh na Bruaich air call ann am farpais sam bith am-bliadhna.
Bidh An Gearasdan cuideachd dòchasach gu leòr is iad fhèin ann an sunnd bho chionn treis às dèidh toiseach-tòiseachadh car doirbh dhan t-seusan.
Rinn iad an gnothach air Lòbhat 3-1 bho chionn seachdain, an treas geama a bhuannaich iad sreath ri chèile.
Bristeadh-dùil mòr
Chaill Gleann Urchadain 4-0 sa chuairt dheireannaich an-uiridh agus dh'fhaodadh gur e am bristeadh-dùil mòr sin gu ìre a bu coireach airson cho slaodach 's a thòisich iad seusan na lìge am-bliadhna.
Cuiridh iad fàilte air Inbhir Aora Disathairne is balaich a' Bhaile Rìoghaill iad fhèin sìos faisg air bonn na lìge.
'S iad an aon sgioba thuige seo am-bliadhna a rinn a' chùis air Bail' Ùr an t-Slèibh ach gu h-annasach b' e sin cuideachd an aon gheama a bhuannaich iad.
Choinnich Gleann Urchadain is Inbhir Aora an Druim na Drochaid san fharpais an-uiridh is bha iad co-ionnan a' dol a-steach dha na mionaidean mu dheireadh nuair a chuir an Gleann dà thadhal.
Cha bhiodh e na iongnadh an dearbh rud fhaicinn Disathairne; geama faisg is sgioba a' Ghlinne beagan ro làidir air a' cheann thall.
Ràinig Bail' Ùr an t-Slèibh mullach na Prìomh Lìge Disathairne seo chaidh is le àite aca cuideachd ann an cuairt dheireannach Chupa MhicThàmhais 's ann a bhios iad gu math riaraichte le mar a chaidh an t-seusan thuige seo, gu h-àraidh leis gun robh iad tric às aonais chluicheadairean cudromach a bh' air an goirteachadh.
Tàmailteach
Thuirt an cluba aig toiseach an t-seusain gun robh iad gu mòr ag amas air Cupa na Camanachd is iad car tàmailteach 's dòcha nach do bhuannaich iad an fharpais ach dà thuras anns na beagan bhliadhnaichean a chaidh aig àm nuair a tha grèim làidir air a bhith aca air a' Phrìomh Lìog.
Tha iad a' dol a Dhrochaid an Aonaichain Disathairne is ged a tha Loch Abar air togail orra gu math anns na seachdainean mu dheireadh - bho chaill iad 7-1 an aghaidh a' Bhaile Ùir aig toiseach an t-seusain gu dearbh - 's e iongnadh mòr a bhios ann mura h-eil sgioba Bhàideanach san ath-chuairt oidhche Shathairne.
Tha geama fìor inntinneach san amharc aig a' Chlachan Aillseach far an cuir Ceann Loch Seile fàilte air Caol Bhòid.
Thòisich sgioba Chailein Fhriseal an seusan gu làidir is bha iad mì-fhortanach dha-rìribh a dhol a-mach à Cupa MhicThàmhais 2-1 an aghaidh Bhail' Ùir an t-Slèibh bho chionn cola-deug.
B' e bristeadh-dùil mòr a bh' ann dhaibh mar sin gun do chaill iad 6-1 ris a' Bhail' Ùr san lìog Disathairne, is bidh iad gu mòr airson sin a chur air an cùlaibh nuair a thig sgioba Thaigh na Bruaich gu tuath.
Togail
Bidh Caol Bhòid fhèin feumach air togail às dèidh dhaibh call 'son a' chiad uair am-bliadhna ann an Ceann a' Ghiuthsaich.
Thog sin ceist às ùr mu na comasan aca ceann a' mhaide a chumail ri Bail' Ùr an t-Slèibh aig mullach na lìge fad seusain, ach chan eil ceist idir ann mu na 's urrainn dhaibh a dhèanamh anns na cupanan.
Tha coltas geama gu math fosgailte air a seo, is e glè dhoirbh tomhais a dhèanamh cò a thèid troimhe.
Bidh nàdar de dhearbaidh ann an Cill Tharghlain is Lòbhat a' cur fàilte air Cabair Fèidh.
Bidh làn-fhios aig sgioba Shrath Pheofhair air na comasan aig Caoimhinn Bartlett, fear de na balaich aca fhèin a tha an-dràsta ann an dathan Lòbhait, ach 's e dùbhlan mòr a bhios ann fhathast stad a chur air is air Greg MacMhathain.
Sa gheama eile bidh Meadhan Earra-Ghàidheal Ghlaschu aig an taigh an aghaidh Eilein Bhòid.
Leòdhasaich
Bidh an dà gheama eile san treas chuairt ann an ath-sheachdain is Inbhir Nis an aghaidh Camanachd an Òbain aig Pàirce Mossfield is na Sgitheanaich aig an taigh an aghaidh na Manachainn.
Tha geama aig dàrna sgioba an Eilein Disathairne ge-tà, is iad an aghaidh a' Ghearasdain aig Pàirc nan Laoch ann an Cupa Shrath Èireann.
'S e là mòr a th' ann do Chamanachd Leòdhais cuideachd is iad a' cluich aig an taigh 'son a' chiad uair air an t-seusan seo is Cabair Fèidh a' tighinn a chèillidh.
Tha dùil gum bi na Leòdhasaich às aonais Dhonnchaidh Mhic an t-Saoir, Innes MhicLaomainn , Sheumais Charity, Scott Mhoirich is Mìchael MhicLeòid ach tha Paddy Mac na Ceardaich an dòchas tilleadh.
'S e dùbhlan a bhios ann dha na Leòdhasaich an aghaidh na sgioba a tha an-dràsta aig mullach na lìge ach gheibh iad misneachd à mar a rinn iad a' chùis air Cabair Fèidh 3-0 an-uiridh.
Tòischidh an geama ann an Siabost aig 2:30f.


text:
'S Mi ri Dìreadh san Dubh-ghlaic
Tuilleadh mar seo:
'S Mi ri Dìreadh san...
'S Mi ri Dìreadh san...
'S Mi ri Dìreadh san...
O Seinnidh Mi Fonn don Tè...
Fiosraichean - Anna MacDougall
Luchd-clàraidh - Iain Latharna Caimbeul
Geàrr-chunntas - Tha e follaiseach gu bheil toiseach an òrain luaidh seo ag innse mu thachartas brùideil, ged nach eil cus de dh'fhiosrachadh air a thoirt seachad. Tha an tè a rinn na sreathan ag ràdh nan cluinneadh a càirdean mu na thachair, gun tigeadh gaisgich ann am bàta. Nam measg bhiodh Fear Bhoighreigh agus Fear Bhàlaigh.
Fad a' Chlàir (h:m:s) - 00:02:36
Àm Clàraidh - 1938.03
Cànan - Gàidhlig
Seòrsa - Òran
Cruinneachadh - Urras Nàiseanta na h-Alba
Àireamh a' Chlàir - 39114
Àireamh an Teip Thùsail - album_02_D03-A
Àireamh a' Chlàir Thùsail - CDC.XXII
Càileachd an Fhuaime - Meadhanach Math
Cruth Inneal a' Chlàir - Disc
Àite Clàraidh:
Siorrachd - Siorrachd Inbhir Nis
Paraiste - Barraigh
Eilean - Barraigh
Baile/Àite - Bàgh a' Chaisteil
Notaichean a' Chlàir - 10 lines sung.
See:
'Hebridean Folksongs' vol. 3, no. XCV
Other versions:
'Fr Allan MacDonald Manuscript' fol. 73
'Òrain Luaidh Màiri nighean Alasdair' (K. C. Craig) p. 72
Ceangal Maireannach - http://www.tobarandualchais.co.uk/gd/fullrecord/39114/1
Tweet


text:
Product Description
Details
Celebrating Kenneth Thomson's 25 years as conductor of the Glasgow Gaelic Musical Association this CD features 18 of the songs arranged by Kenneth over that time. This successful choir has a full, robust sound with enough members to provide good variety. Track Listing: Balaich An Iasgaich; An Eala Bhan; Bhan Chuir Mo Lannan; Chorra-Ghritheach Dhonn; An Ubhal As Aird; Camanachd Ghlaschu; Murt Na Ceapaich; Barcelona; Illean Bithibh Sunndach; Failte Do Eilean Leodhais; Breisleach; Ille Chrubaich Anns A' Ghleann; Airigh O' Chulchinn; An t-Iosgair; Bha Mi Latha Samhraidh; Soraidh Le Eilean A' Cheo; Maraiche Nan Cuantan; Miann Cridhe.
Additional Information
Additional Information
Customer Reviews
You may also like
The Etive Selection
CD-Audio
Next Round
CD-Audio
Occasionals - Live
CD-Audio
Transatlantic Sessions - Series 6
DVD video
Affairs of The Harp
CD-Audio
Sgiath Airgid
CD-Audio
Celtic Mystery Enchanting Collection
CD-Audio
The Flying Scots
Multiple formats
The Broons Jukebox Favourites
CD-Audio
Dance For Joy
CD-Audio
Crossing Borders
CD-Audio


text:
Nuair a chunnaic mi gur e sin a bha romham, chòrd rium càil ach ga leughadh m'eudail. Se leabhar làn nan abairtean cho beartach is feumal a bha ann rium, ach mar a thuirt am fear a tha e a bruidhinn anns an nobhail fhèin, cha bhi càil cho cinnteach ach athrachachadh agus tha an t-acras orm ris leabhar eile mu dheireadh thall. An do leugh thu leabhrachean eile bhuaithe fhathast?
Registered User
Join Date: Apr 2013
Posts: 10
Quote:
Nuair a chunnaic mi gur e sin a bha romham, chòrd rium càil ach ga leughadh m'eudail. Se leabhar làn nan abairtean cho beartach is feumal a bha ann rium, ach mar a thuirt am fear a tha e a bruidhinn anns an nobhail fhèin, cha bhi càil cho cinnteach ach athrachachadh agus tha an t-acras orm ris leabhar eile mu dheireadh thall. An do leugh thu leabhrachean eile bhuaithe fhathast?
« Previous Thread | Next Thread »
Linear Mode
All times are GMT +1. The time now is 04:09.


text:
-
- Follow Trèanaichean, tramaichean is tràilidhean on WordPress.com
Dealbhan Flickr
Tag Archives: miniature railways
Trèanaichean beaga sgonneil na h-Èireann! #gàidhlig
Bidh mi daonnan a’ moladh NIR – Northern Ireland Railways – an rathad-iarainn beag as fheàrr san t-saoghal – sa bhloga seo. Ach a bharrachd air na trèanaichean mòra, tha meanbh rathad-iarainn no dhà ann an Ulaidh a tha fìor … Cum ort a leughadh
Air a phostadh ann an meanbh rathaidean-iarainn, Uncategorized Air a thagadh Carnfunnock Country Park, larne, mini railways, miniature railways, Northern Ireland, railways, Six Counties, trains, Ulster Sgrìobh beachd
Aiseirigh rèile ann an Cill Rìmhinn – beag agus mòr! #gaidhlig #craigtoun #starlink
Tha tòrr naidheachd bhrosnachail air tighinn à ear thuath Fhìobha bho chionn goirid. Tha a’ bhuidheann-iomairt Starlink, a tha a’ feuchainn ris an rathad-iarainn gu Cill Rìmhinn ath-fhosgladh, air èisteachd fhaighinn bhon chomhairle a tha a-nis gu bhith a’ toirt … Cum ort a leughadh
Air a phostadh ann an meanbh rathaidean-iarainn, rathaidean-iarainn, rathaidean-iarainn dùinte Air a thagadh Craigtoun Park, miniature railways, St Andrews Sgrìobh beachd


text:
- TIOTAL
- Obair leasachaidh air Caisteal Eilean Donnain
- EXTERNAL ID
- HCD00498
- ÀITE
- An Dòrnaidh
- SGÌRE
- Taobh an Iar Dheas Rois
- SIORRACHD/PARRAIST
- ROS: Loch Aillse
- LINN
- 1920an; 1930an
- CRUTHADAIR
- Duncan Macpherson
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 12205
- KEYWORDS
- caisteal
tobhtaichean
ath-thogail
zoomable
deilbh leudachail
'S e Dùn à Linn an Iarainn, is an uair sin prìosan an Naoimh Donain anns an t-7mh linn a bh'air làrach Chaisteal Eilean Donain, a chaidh a stèidheachadh anns an 13mh linn. 'S ann aig teaghlach MhicCoinnich a bha e gu tràth san t-17mh linn. Chaidh droch mhilleadh a dhèanamh air a' chaisteal ann an 1719, nuair a bha 50 Spàinnteach a bha a' toirt taic do na Seumasaich ann, is thug Cabhlach Bhreatainn ionnsaigh air.
Thog teaghlach MhicRath-Gilstrap an caisteal às ùr, agus b'urrainn daoine fuireach ann ann an 1932. 'S e prìomh àite airson luchd-turais a th'ann an-diugh
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


text:
- TIOTAL
- Loch Lanndaidh faisg air a' Phloc
- EXTERNAL ID
- HCD00513
- ÀITE
- Am Ploc
- SGÌRE
- Taobh an Iar Dheas Rois
- SIORRACHD/PARRAIST
- ROS: Loch Aillse
- LINN
- 1910an; 1920an
- CRUTHADAIR
- Duncan Macpherson
- NEACH-FIOSRACHAIDH
- Ionad Tasglainn an Eilein Sgitheanaich & Loch Aillse
- AITHNEACHADH MAOINE
- 12219
- KEYWORDS
- loch
Loch Lanndaidh
cnuic
coille
stòr-amar
rathad
zoomable
deilbh leudachail
Tha Loch Lanndaidh anns na cnuic os cionn a' Phluic, leis an rathad-chùil eadar Diùirinis agus Dùn Creige a' ruith ri taobh aon chladach. Tha e mar stòr-amar airson uisge a' Phluic. Tha Coille Dhubh a' còmhdachadh bruaichean ìseal a' chnuic air an taobh thall. Chleachd Donnachadh Mac a' Phearsain, am fear-togail-dhealbh, an sealladh farsaing seo anns a' bhileig aige 'Isles and Peaks of the West', air fhoillseachadh bhon a' bhùth chungaidhean aige ann an Caol Loch Aillse ann an 1923
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Skye and Lochalsh Archives


text:
Dòchas do Loch Baghasdail le bàtaichean ùra
Tha an dà bhàt-aiseig ùr th' anns an amharc aig Gàradh Shoithichean MhicFhearghais air Chluaidh a' toirt cothrom dhan Riaghaltas seirbheis aiseig ùr a thòiseachadh eadar Loch Baghasdal is Malaig, a rèir luchd-iomairt.
Tha dùil gum bi na bàtaichean deiseil an ceann trì bliadhna, agus mar sin, bidh dà bhàt-aiseig a bharrachd aig a' chompanaidh a bhios a' ruith na seirbheis.
Ach a rèir chathraiche Stòras Uibhist, Aonghas Mac Ille Mhaoil, tha iad fhathast ag iarraidh seirbheis ùr a chur dhan chùmhnant airson nan seirbheisean aiseig a thèid a thoirt seachad as t-Earrach.
"'S e na thathas ag ràdh, ach gun tèid na bàtaichean a ghlèidheadh am broinn a' chabhlaich, agus mar sin gun tèid an cur sìos gu puirt eile a tha feumach orra," thuirt e.
"Gu dearbha, o chionn ochd bliadhna, chaidh cothrom air aiseag eadar Loch Baghasdail is Malaig a chur dhan chùmhnant airson Cluaidh is Innse Gall.
"Ach cha do thachair e, oir tha iad fhathst a' cumail a-mach nach robh soitheach ann air a shon.
"Tha sinn dha-rìribh san dearbh shuidheachadh san robh sinn o chionn ochd bliadhna, far nach eil aiseag Loch Baghasdail - Malaig anns a' chùmhnant, agus chan eil sinne a' tuigsinn carson a tha sin.
"Tha ge-tà, beagan dòchais ann, ma tha dà bhàt-aiseig a bharrachd ann, gum faigheadh Loch Baghasdail - Malaig prìomhachas.
"Ach, bu mhath leinn sin fhaicinn, agus tha e deatamach gun tèid an t-seirbheis sin a chur an lùib a' chùmhnant," thuirt e.


text:
Heertçh (ellan)
She Heertçh (Gaelg Albinagh: Hiort, Baarle: Hirta) yn ellan smoo mastey ellanyn yn ellanree t'er enney fo'n ennym cheddin. T'eh ny lhie magh veih coose heear ny h-Albey. Ta'n ellan 3.4 km (2.11 mi) er lheead veih'n neear my hiar, as 3.3 km (2.05 mi) veih'n twoaie my yiass. T'eh 6.285 km2 (2.427 mi ker) er eaghtyr as ta'n coose 15 km (9.3 mi) er lhiurid. Cha nel agh un ynnyd tarlheimagh er yn ellan as eh soit ayns baie coadit Bàgh a' Bhaile er çheu hiar yiass yn ellan. Magh veih Bàgh a' Bhaile as magh veih'n lhargagh veen ta roie gys Gleann Mòr, ta ny h-eayninyn shassoo jeeragh magh veih'n 'aarkey. She Conachair (430 m, 1,410 tr) y boayl s'yrjey er yn ellan. Ta Dùn scarrit veih Heertçh liorish ammyr cheyll aaghowin 50 m er lheead.


text:
- TIOTAL
- Carragh-cuimhne nan Gàidheal Camshronach, Inbhir Nis, 1893
- EXTERNAL ID
- GB1796_1999_116_044
- ÀITE
- Inbhir Nis
- SIORRACHD/PARRAIST
- INBHIR NIS: Inbhir Nis 's Am Bànath
- DEIT
- 14 Iuchar 1893
- LINN
- 1890an
- NEACH-FIOSRACHAIDH
- Tasglann Dhealbhan-camara na Gàidhealtachd (IMAG)
- AITHNEACHADH MAOINE
- 11083
- KEYWORDS
- Carragh-cuimhne nan Camshronach
Inbhir Nis
Ceàrnag an Stèisein
Camshronaich na Bànrigh
iomairtean
Eiphit
Sudan
G. Wade
Taigh-òsta an Stèisein
Stèiseanan Rathaidean-iarainn
Ceud bliadhna às dèidh stèidheachadh nan 79mh Gàidheil Chamshronach ann an 1793, chaidh co-dhùnadh Carragh-cuimhne Rèisimeideach a thogail ann an Inbhir Nis. Bhiodh a' chlach seo a' comharrachadh nan Camshronach a chaochail air seirbheis thall thairis bho ghluais an rèisimeid a dh'Inbhir Nis fo Ath-leasachaidhean an Airm ann an 1881. Mus deach an Eastgate ath-leasachadh , b' e stèisean-rèile Inbhir Nis cridhe a' bhaile oir bhiodh a' mhòr-chuid de luchd-tadhail a' tighinn don bhaile troimhe. B' e Alasdair Ros, a bha na ailtire cliùiteach, am Pròbhaist ann an 1893. Thagh e fhèin agus Comhairle a' Bhaile làrach fhollaiseach don charragh-cuimhne ann an Cearnag an Stèisein. Thug luchd-stiùiridh Rathad-iarainn na Gàidhealtachd an talamh seachad airson na cloich-cuimhneachaidh an-asgaidh.
Chaidh an ìomhaigh a shnaigheadh ann an Clach Phortland leis an t-Snaigheadair Lunnainneach Mgr Seòras Wade. Chaidh am bonn is an t-àrd-ùrlar a thogail le luchd-ciùird ionadail. Anns an dealbh seo, chithear Dòmhnall Camshron, fear Loch Iall, Morair-ionaid a' Chrùin airson Siorrachd Inbhir Nis agus Ceann-cinnidh nan Camshronach aig seirbhis foillseachaidh na cloiche. Às dèidh òraid Loch Iall, thug am Màidsear JM Hunt a' chlach-chuimhneachaidh don Phròbhaist is do na Bàilidhean 'into their custody for all time to come'. Ann an 1993 dà chiad bliadhna às dèidh stèidheachadh nan Camshronach, rinn Comhairle Sgìreil Inbhir Nis ath-sgeadachadh air an ìomhaigh. Chaidh na h-ainmean a bha air fàs doirbh a leughadh a snaigheadh às ùr agus chaidh na rèileachan timcheall air a' charragh-cuimhne a chàradh.
(Chaidh am fiosrachadh seo a thoirt seachad le Taigh-tasgaidh Rèisimeideach nan Gàidheal, Dùn Deòrsa).
Faodar an dealbh seo a cheannach.
Airson tuilleadh fiosrachaidh mu cheannach is prìsean, cuir post-d gu: Highland Photographic Archive


text:
- TIOTAL
- 45136 agus 44719 air trèana san Aghaidh Mhòr, An Giblean 1955
45136 agus 44719 air trèana san Aghaidh Mhòr, An Giblean 1955
- EXTERNAL ID
- PC_HRS_TRAINS_004_678
- ÀITE
- An Aghaidh Mhòr
- SGÌRE
- Bàideanach
- SIORRACHD/PARRAIST
- INBHIR NIS: Daothal 's Ràta Mhurchais
- DEIT
- 24 Giblean 1955
- LINN
- 1950an
- NEACH-FIOSRACHAIDH
- Comunn Rèile na Gàidhealtachd
- AITHNEACHADH MAOINE
- 28648
- KEYWORDS
- locomotaibhean
trèanaichean
Dà locomotaibh Clas 5, 45136 agus 44719 ceann-dùbailte air trèana luchd-siubhail san Aghaidh Mhòr sa Ghliblean 1955. Tha an t-seirbbheis a' do,l a dh'Inbhir Nis taobh Fharrais.
Chaidh 45136 a thogail aig Armstrong Whitworth ann an Elswick, An Caisteal Nuadh sa Chèitean 1935. Chaidh a toirt a-mach à seirbheis san Dàmhair 1964 agus a briseadh suas sa Ghearran an ath bhliadhna.
Chaidh 44719 a thogail aig Ionad-obrach Crewe sa Mhàrt 1949. Chaidh a toirt a-mach à seirbheis san Dàmhair 1964 agus a briseadh suas sa Ghearran an ath bhliadhna.
Chaidh na locomotaibhean Clas 5 a dhealbhachadh le Uilleam Stanier. Sa chumantas b' e 'Black Fives' a bh' orra agus chaidh 842 dhiubh a thogail eadar 1934 agus 1951.


text:
Teagamh a bharrachd mu Dhùn Deòrsa
Tha teagamh a bharrachd ann mu na tha an dàn do ghearastan an airm aig Dùn Deòrsa faisg air Inbhir Nis.
Thuirt an SNP gun d' fhuair Ball-Pàrlamaid na sgìre, Drew Hendry, litir o Rùnaire an h-Alba, Dàibhidh Mundell, ag ràdh nach b' urrainn dha gealltanas a thoirt seachad gun leanadh an làrach mar ghearastan airm.
Thuirt am BPA Fearghas Ewing nach robh an litir ach a' cur ris a' mhì-chinnt a th' ann mun dùn, a thogadh às dèidh Bliadhna Theàrlaich.
'S ann ann a tha am Freacadan Dubh stèidhichte. Thuirt Mgr Mundell san litir aige nach robh cunnart sam bith ann don bhattalion.
"Bheir ro-innleachd ciallachaidh Mhinistreachd an Dìon sùil air Oighreachd an Dìon air feadh na Rìoghachd Aonaichte air fad, ag amas air oighreachd nas lugha ach nas èifeachdaiche agus nas seasmhaiche a chruthachadh," thuirt Mgr Mundell.
"Cleachdar sàbhalaidhean a nìthear san dòigh seo gus comasan an airm a leasachadh.
"A chùm seo, chaidh na h-uimhir de cho-dhùnaidhean gun tèid làraichean a dhùnadh fhoillseachadh mar thà.
"Cuidhteas"
"Tha e coltach gun tèid cuid de làraichean ann an Alba a shaoradh airson cuidhteas fhaighinn dhiubh mar phàirt den phlana nas fharsainne, agus dùil ri aithisg dheireannaich nas fhaide am-bliadhna, ach chan urrainn dhomh gealltanas sam bith a thoirt co-dhiù bi Dùn Deòrsa na phàirt dheth seo gus am bi an aithisg ullamh."
Thuirt Mgr Ewing gum bu chòir gun lean Dùn Deòrsa na ionad airm.
A' bruidhinn air BBC Radio Alba, thuirt Mgr Ewing: "Mar bhall na roinne Pàrlamaid sa bheil Dùn Deòrsa, tha mi den bheachd gum bu chòir gun lean e mar dhachaigh dhan Fhreiceadan Dubh.
"Tha am moladh seo bho Riaghaltas na Rìoghachd Aonaichte gun toirear lùghdachadh a bharrachd air dìon àbhaisteach, saoilidh mise, iongantach dha-rìribh. Is coltach nach eil maoineachadh ann ach dha Trident."
Coinnichidh ceannard Comhairle na Gaidhealtach ris an MoD mun chùis air an ath-mhìos.
Thuirt Mairead NicDhàibhidh gu bheil a' Chomhairle mar thà air fios air chur a dh'ionnsaigh an Riaghaltais, ach gu bheil a a-nise airson argamaid làidir a dhèanamh aodann ri aodann.


text:
Fearg mu sheirbheis aiseig Armadail
Dh'iarr luchd-iomairt ann an Slèite san Eilean Sgitheanach gum fàgadh Àrd-stiùiriche Chaledonian Mhic a' Bhriuthainn, Màrtainn Dorchester, a dhreuchd 's iad ag ràdh gu bheil seirbheis aiseig na sgìre na bhùrach am-bliadhna.
Chaidh iarraidh cuideachd aig coinneimh ann an Slèite Diaciadain gun deidheadh an MV Coir' Uisg' a chur air ais air an t-slighe eadar Armadal agus Malaig.
Dh'innis CalMac san Faoilleach gu robh iad a' cur seòlaidhean a bharrachd - le barrachd rùm - air an t-slighe eadar Armadal agus Malaig tro mhìosan an t-samhraidh.
Airson sin agus atharrachaidhean eile air an lionra a chuir an sàs thug iad an MV Coir Uisg' far na slighe agus chuir iad trì bàtaichean eile ann na h-àite.
Ach chaidh na bàtaichean sin a dhealbhadh ann an dòigh eadar dhealtaichte agus chan urrainn do dhà dhiu ceangal ris a' chidhe nuair a bhios muir-tràigh ann.
A thuilleadh air a sin chaidh grunn sheirbheisean a chuir dheth ri linn na gaoithe.
Seòlaidhean
Tha Fòram Còmhdhail Shlèite ag ràdh gur e dìreach dà sheòladh a-mach à 428 seòlaidhean a chaidh a chuir dheth sa Ghiblean 2015 nuair a bha an MV Coir' Uisg' air an t-slighe.
Am bliadhna-sa tha iad ag ràdh gun deach 56 seòlaidhean a-mach à 516 a chuir dheth eadar an 25mh den Mhàirt agus an 23mh den Ghiblean.
Ma thèid seirbheis aiseig a chuir dheth tha aig luchd-siubhail ann am Malaig turas 114 mìle a dhèanamh air an rathad airson an t-Eilean Sgitheanach a ruighinn agus tha 20 mìle eile ann ma tha iad a' dèanamh air Armadal.
Thuirt Prionnsabal Sabhal Mòr Ostaig, Boyd Robasdan, gun d'thug am maill sna seirbheisean buaidh orra-san gu sònraichte aig àm na Càisge nuair a bha oileannaich aig a' cholaiste airson cùrsaichean goirid.
Tha Mgr Robasdan air pàipear ullachadh anns a bheil freagairtean bho chuid a bha air na cùrsaichean agus a thàinig bho air feadh Bhreatainn agus nas fhaide air falbh.
"Bha iad ag innse dhomh mu na trioblaidean a bh'aca an dàrna cuid a' tighinn neo a' falbh agus gum b'fheudar dhaibh a dhol timcheall taobh a' Ghearasdain agus taobh na drochaide airson faighinn an seo rud ris nach robh dùil aca - feadhainn a bha air tighinn air trèana gu Malaig agus nach fhaigheadh air ais air an trèana à Malaig aig deireadh na seachdainn, agus an leithid sin, dìreach trioblaidean agus daoine ag ràdh, uill, chan eil fhios 'am an tig mi suas as t-samhradh air sgàth a mhì-chinnt a th'ann leis na h-aiseigean agus cuideachd 's dòcha an ath Chàisge dh'fheumainn a bhith nas cinntiche gum faigh mi ann agus air ais gu dìreach.
"Tha feadhainn a' falbh airson plèanaichean fhaighinn agus goireasan siubhail eile agus tha iad an urra ri aiseagan fhaighinn airson faighinn gu na goireasan siubhail eile a tha sin agus tha mì-chinnt dìreach a' bualadh orra fad an t-siubhail.
"Tha mi a' smaoineachadh gur e sin an rud as motha a tha a' dèanamh damaiste nach eil daoine cinnteach gu bheil seirbheis gus a bhith ann, nach eil bàta gu bhith ann anns na h-uairean air an deach a chuir sa chlàr agus nach bi iad ann air sgàth adhbharan gu math cearbach na'r beachd-ne, nach eil an làn freagarrach agus an leithid sin," thuirt Mgr Robasdan.
Riaghladair
A thuilleadh air an àrd-stiùiriche Màrtainn Dorchester, dh'iarr luchd-iomairt a chruinnich ann an Slèite Diciadain gum fàgadh Stiùiriche Gnìomhach ChalMac, Drew Collier, a dhreuchd cuideachd.
"Tha iad air butarrais a dhèanamh dhan t-seirbheis samhraidh, na h-aisgeagan eadar Malaig agus Armadal, agus bhiodh e ceàrr gum biodh daoine mar sin le uallach a bhith a' ruith seirbheis.
"Tha iad air iad fhèin a shealltainn mur tha am bliadhna neo-chomasach air a bhith a' toirt seirbheis chuimseach seachad ann an seo.
"Tha iad-san air an deagh phàigheadh airson companaidh a ruith, 's iad-san aig deireadh an latha a tha os cionn na companaidh, 's iad-san a tha ag radh ri Comhdhail na h-Alba gu bheil iad comasach air bàtaichean a chuir air an t-slighe a bhios a' ruith gu cunbhalach agus chan eil sin a' tachairt, agus mar sin feumaidh daoine mar sin coimhead riudha fhèin agus tuigsinn nach eil iad math gu leòr airson a bhith a' ruith seirbheis phoblach cho cudthromach ri seo," thuirt Mgr Robasdan.
Tha an luchd-iomairt ag iarraidh gun tèid an MV Coir Uisg', a chaidh a thogail a dh'aona ghnothach airson na seirbheis seo, a chuir air ais air an t-slighe cho luath sa ghabhas.
Tha Mgr Robasdan cuideachd a' moladh gum biodh riaghaldair ann airson seirbheisean aiseig, coltach ri mar a th'ann airson seirbheisean rèile agus bus.
Dh'innis CalMac dhan BhBC roimhe gun robh iad a' cumail sùil gheur air an t-seirbheis seo.
Thuirt iad gun robh àrdachadh air a bhith ann air àireamhan an luchd-cleachdaidh sa chiad cheala-deug den t-seirbheis shamhraidh, an taca ris an aon àm an-uiridh.
Dh'aidich iad gun robh, agus gum biodh, an làn a' toirt buaidh air seirbheisean, ach gum b' urrainn siud a làimhseachadh, agus gun robh fhathast barrachd sheòlaidhean, le barrachd rùm air na h-aiseagan, air a bhith ann an taca ris an aon àm an-uiridh.


text:
- TIOTAL
- Leabhar Pàighidh agus Seirbheis Saighdear
- EXTERNAL ID
- Z_PC_WGORDON3_004_012
- DEIT
- 1945
- LINN
- 1940an
- NEACH-FIOSRACHAIDH
- W Gordon
- AITHNEACHADH MAOINE
- 8388
- KEYWORDS
- leabhar seirbheis
leabhar pàighidh
Am Feachd Breatannach
Tha an ìomhaigh seo a' sealltainn duilleag 14 agus 15 de leabhar pàighidh agus seirbheis saighdeir. Chaidh leabhar Airm 64, an leabhar pàighidh is seirbheis, a thoirt dhan a h-uile saighdear a chaidh dhan Arm Bhreatannach. Bha 20 duilleag anns an leabhar a bha a' clàradh fiosrachadh mionaideach mar àireamh airm an t-saighdeir, eachdraidh obrach, eachdraidh meidigeach, cunntas trèanaidh, aithneachadh pearsanta, fiosrachadh mu dhlùth neach-dàimh agus pàipearan an tiomnaidh dheireannaich. Dh'fheumadh an leabhar, a rèir an lagh, a bhith aig an t-saighdear an-còmhnaidh agus a bhith air a thaisbeanadh airson adhbharan aithneachaidh aig Pairèidean Pàighidh.
Bhuineadh an leabhar seo dha Iain Camshron Gòrdan anns na Signals Rìoghail. Tha duilleag 14 a' leantainn air leis na feumalachdan laghail airson tiomnadh saighdeir. Tha duilleag 15 ri lìonadh leis an t-saighdear ma tha e airson a sheilbh iomlan fhàgail aig aon duine


text:
Tha innealan sgrìobadh lìn ag amas air ar fiosrachadh a thional, a tharraing, a eagrachadh, a shàbhaladh bho dhiofar duilleagan lìn. Tha iad comasach air àireamh mhòr de ghnìomhan a choileanadh agus faodaidh iad a bhith air am amalachadh le gach brabhsairean agus siostaman obrachaidh. Thathar a 'beachdachadh gu bheil am bathar-bog sgrap as fheàrr gu h-ìosal - como crear un correo corporativo en gmail gratis.
Beautiful Soup
Ma tha thu airson faighinn a-mach à Beautiful Soup, dh'fheumadh tu ionnsachadh Python. Tha e fìor gur e Beautiful Soup an leabharlann Python a chaidh a leasachadh airson sgrìobadh na faidhlichean HTML agus XML. Faodar an saor-asgaidh seo a bhith amalaichte le siostaman Debian agus Ubuntu gun chùis sam bith.
Iompachadh. io
Iompachadh. Is e io aon de na prògraman sgrìobadh lìn as iongantaiche. Tha e a 'toirt cothrom dhuinn fiosrachadh a bhriseadh agus a thoirt air dòigh eagraichte ann an diofar stòran datha. Tha e na inneal furasta a chleachdadh le eadar-aghaidh adhartach a chuidicheas tu gus do ghnìomhachas fhàs.
Mozenda
'S e Mozenda aon de na prògraman as fheumaile agus luchd-sgrìolaidh sgrion. Tha e a 'nochdadh cur às de dhàta càileachd agus a' glacadh susbaint bho na duilleagan lìn a tha a dhìth.
ParseHub
Ma tha thu air a bhith a 'coimhead airson prògram sgrìobadh lèirsinneach, is e ParseHub an roghainn cheart dhut. A 'cleachdadh a' bhathar-bhog seo, faodaidh tu API a chruthachadh bho na làraich-lìn as fheàrr leat.
Octoparse
Tha an t-seabhag air a bhith a 'dol air adhart airson greis mhath agus is e prògram sgrìobadh cliathaich airson luchd-cleachdaidh Windows. Cuiridh e an susbaint leth-structaraichte gu dàta a ghabhas leughadh agus a ghabhas rannsachadh taobh a-staigh beagan mhionaidean.
CrawlMonster
Seo inneal math agus buannachdail eile airson na feuman agad a sgrìobhas air an lìon. Chan eil crawlMonster chan e a-mhàin sgrap ach cuideachd crathadh-lìn. Faodaidh tu a chleachdadh gus sganadh làraich eadar-dhealaichte airson puingean dàta.
Thoir seachad
Tha e na roghainn iongantach dha iomairtean agus prògraman. Is e connotate an aon fhuasgladh air na duilgheadasan co-cheangailte ris an lìon agad. Feumaidh tu dìreach an dàta a shoilleireachadh agus gun tèid a sgriobadh leis a 'phrògram seo.
Crawl Coitcheann
'S e am pàirt as fheàrr de Common Crawl gu bheil e a' tabhann bun-tomhasan fosgailte de na làraichean-lìn crawled. Tha an t-inneal seo a 'tairgsinn fiosrachadh mu mhion-fhiosrachadh agus mèinnean susbaint agus' s urrainn dhomh metadata a tharraing cuideachd.
Crawly
'S e seirbheis crathaidh agus sgrìobadh lìn fèin-ghluasadach a th' ann. Tha Crawly air a bhith a 'fuireach fad greis agus gheibh e dàta dhut ann an cruthan mar JSON agus CSV.
Grabber Susbaint
Is e inneal-luachaidh eile a th 'ann agus inneal sgrìobadh dàta . Bidh susbaint Grabber a 'roinn an dà chuid teacsa agus ìomhaighean airson luchd-cleachdaidh agus a' toirt cothrom dhut na h-innealan tarraing-lìn agad fhèin a chruthachadh.
Diffbot
'S e prògram coimeasach ùr a th' ann an Diffbot a bhios a 'eagrachadh agus a' structaradh do dhàta ann an dòigh nas fheàrr. Faodaidh e làraich-lìn a thionndadh gu APIan agus is e seo a 'chiad roghainn de phrògraman.
Dexi. io
Dexi. Tha io math dha luchd-naidheachd agus margaidheachd dhidseatach. Is e seo sgrìobair lìn stèidhichte air sgòth airson fìneadairean dàta fèin-ghluasadach.
Stòras sgrìobadh dàta
Tha e saor an-asgaidh le grunnan roghainnean a dh'fhaodas dàta fhaighinn bho HTML, làrach-lìn, faidhlichean PDF, agus XML.
Earrann Eadar-lìn furasta
'S e sgrath lèirsinneach cuimseach a th' ann dha luchd-gnìomhachais agus luchd-obrach saor-thoileach. Tha an roghainn fhoirm a chuir a-steach HTTP ga dhèanamh gu sònraichte agus nas fheàrr na feadhainn eile.


text:
- TIOTAL
- Stèisean Leantrain
- EXTERNAL ID
- PC_HRS_PLANS_05_009
- ÀITE
- Leantran
- SGÌRE
- An Àird
- SIORRACHD/PARRAIST
- INBHIR NIS: Sgìre Mhoire
- CRUTHADAIR
- The Highland Railway
- NEACH-FIOSRACHAIDH
- Comunn Rèile na Gàidhealtachd
- AITHNEACHADH MAOINE
- 26505
- KEYWORDS
- rathaidean-iarainn
Rèile na Gàidhealtachd
stèiseanan
zoomable
Seo plana de Stèisean Leantrain. Chan eil deit air.
Tha bosga anns an oisein dheis aig a’ bhonn le 'Lentran' sa mheadhan. Os a chionn tha 'The Railway Executive Civil Engineer's Dept. Inverness District. Scottish Region'. Gu h-ìosal tha an sgèile air a thoirt mar 40 troigh gu 1 òirleach agus ciad litrichean ainm, 'D.G.W.'
Tha plana suidheachaidh san oisean àrd deas.
Tha am plana air pàipear. Tha meudachd 50 òirleach x 20 òirleach ann. Tha e reubte air an taobh dheis ach tha e slàn.


text:
Product Description
Details
A unique collection, comprising for the first time, the complete commercial recordings of The MacDonald Sisters - not just the "Gaelic Ronettes", but the embodiment of a living tradition.. .a sensation in Scotland, and indeed worldwide in the 60s & 70s. Track Listing: Horo Bhodachain; The Spinning Wheel; Puirt A Beul; Calum Sgaire; Johnny Cope; Arsa An Gobha; Oran Na Maighean Mhara; Puirt A Beul; All Around My Hat; Mhic Iarla Nam Bratach Bana; Waly, Waly; Peat Fire Flame; Geallach Abuchaidh An Eorna; Puirt A Beul; 'S Fhada Leam An Oidhche Gheamraidh; Puirt A Beul; Hug Oreann Oro Gur Toigh Leam Fhein Thu; Puirt A Beul; Dheidhinn Leat A Dh' Uibhist; Orain Luaidh A Bhean Eudaich; Puirt A Beul; An Ataireachd Bhuan; Far Am Bi Mi Fhin; Fail Oro Mar Dh' Fhag Sinn; Puirt A Beul.
Additional Information
Additional Information
Customer Reviews
You may also like
Badenoch
CD-Audio
Highland Cathedral
Multiple formats
World Masters of Piping
CD-Audio
An Angus Welcome
CD-Audio
Lia Luachra - Traffic
CD-Audio
Glen Miller - The Gold Collection
CD-Audio
Stars In The Wave
Multiple formats
The Seer
CD-Audio
White Rose O' June
CD-Audio
Strathosphere
CD-Audio
Edinburgh Military Tattoo 2009
Multiple formats
New Scottish Connections
CD-Audio


text:
Naidheachdan 11:00
5 An t-Samhain 2012 Ùraichte aig Ùraichte aig
Tubaist mhèinne
Chuir aithisg oifigeil mu spreadhadh mèinne Pike River ann an New Zealand, anns an robh dithis Albannach am measg 29 daoine a chaill am beatha, gur e companaidh na mèinne as motha as coireach. Thuirt an athaisg gu faodadh iad a bhith air an tubaist ann an 2010 a sheachnadh agus nach tug iad feart air aithrisean mu chus den ghas methane anns a' mhèinn. Tha ministear obrach an riaghaltais ann an New Zealand air a dhreuchd fhàgail an dèidh foillseachadh na h-athaisg.
An Ear Mheadhanach
Gheàll Daibhidh Camshroin gun tog air cuspair chòireachan a' chinne daonna agus e aig toiseach turais dhan Ear Mheadhanach son ceanglaichean malairt, agus dìon 's tèarainteachd Bhreatainn a bhrosnachadh. Tha Breatainn an dòchas itealain chogaidh Typhoon a reic ri Dubai agus Saudi Arabia.
HSBC
Thuirt HSBC, am banca Eòrpach as motha, gu bheil iad a' cur £500m eile an dàrna taobh gus am pàigh iad càin a thèid orra son làimhseachadh airigid gu mì-laghail anns na Stàitean Aonaichte. Tha a' bhuidheann air cha mhor billion not a chuir gu taobh son sin. Agus tha iad air £223m a chur ann an stàras anns am bi a'pàigheadh airigid do dhaoine ris an do reic iad àrachas PPI anns an Rìoghachd Aonaichte.
Taghadh nan Stàitean
Tha Barack Obama agus Mitt Romney an sàs an diugh anns an là mu dheireadh den iomairt ro thaghadh a' chinn-suidhe anns na Stàitean Aonaichte a-màireach. Tha iad le chèile a' tadhail an diugh air na stàitean as motha a bheir buaidh air a' bhot a-màireach.
Tuarastal
Tha an ceannard Làbarach, Ed Miliband, ag iarraidh air companaidhean pàigheadh de £7.20 san uair a thoirt do luchd obrach, not a bharrachd air na an lagh ag ràdh. Tha cuid de chompanaidhean air gabhail gu saor-thoileach ris an sgeama Living Wage agus iad ag ràdh gu bheil e gan cuideachadh a' cumail luchd-obrach ach tha companaidh eile ag ràdh gu bheil e ro dhaor dhaibh.
SSE
Tha buidhnean cumhachd coimhearsnachd anns na h-Eileanan an Iar a' gearain gu bheil a' chompanaidh dealain SSE a' dèanamh chùisean fìor dhoirbh dhaibh leis a' chosgais ceangal ris a' ghriod nàiseanta. Agus tha ceannard Comhairle nan Eilean Siar, Aonghas Caimbeul, ag iarraidh rannsachaidh neo-eisimeilich air mar a tha e a' cosg barrachd agus a' tòirt barrachd ùine na bha dùil càbal ùr dhan ghriod nàiseanta a chur dha na h-Eileanan.
Sgoil Ghàidhlig
Tha dragh air feadhainn a tha ag iarraidh Sgoil Ghàidhlig ann am Port Rìgh gun caill iad taic phoileataigeach le cosgais na sgeama aig £13m. Ged a gheibheadh an sgoil ùr earrann den airgead bho Riaghaltas na h-Alba, tha dragh air pàrantan nach bi Comhairle na Gàidhealtachd deònach bearn a lìonadh. Dh'aidich an comhairliche Sgitheanach, Hamish Friseal gur e trioblaid a tha anns an airgead ach gu faigh am pròiseact làn thaic na comhairle.


text:
Ìmpidh air HIE mu thaigh-smòcaidh sa Chòigich
Tha barrachd ìmpidh ga cur air Iomairt na Gàidhealtachd 's nan Eilean (HIE) mìneachadh carson a reic iad factaraidh sa Chòigich ri companaidh 's fios aca gun robh iad am beachd an sgìre fhàgail.
Caillear dusan cosnadh nuair a ghluaiseas Summer Isles Foods gu ionad ann an Alanais air taobh sear Rois.
'S ann bho HIE a gheibh iad an t-ionad sin air màl.
Tha a' bhuidheann a-nis ag ràdh nach robh fhios aca idir gun robh a' chompanaidh am beachd Ros an Iar fhàgail.
Tha a' chompanaidh a' cumail cosnaidh ris an treas cuid de mhuinntir an àite nach eil ag obair air an ceann fhèin.
Tha Companaidh Leasachaidh na Còigich a' dèanamh oidhirp air an t-ionad a cheannach às leth na coimhearsnachd.
Thuirt HIE gun do dh'fheuch iadsan ri dàil a chur air a' ghnothach cuideachd, ach gun robh am pròiseas laghail aig ìre cho adhartach 's nach gabhadh sin dèanamh.
Ann am brath-naidheachd, thuirt HIE gun do dh'aontaich iad ionad ann an Alanais a leigeil do Summer Isles Foods air màl, agus dùil aca gur ann a' leasachadh a' ghnìomhachais a bha iad.
Gheall iad ath-sgrùdadh a dhèanamh air am poileasaidh togalaichean a reic ri companaidhean a th' aca air màl co-dhiù.
Thuirt Summer Isles Foods gum pàigh iad cosgaisean siubhail don luchd-obrach a' chiad ghreis, gus am faigheadh iad air siubhal chun an ionaid ùir ann an Alanais.
Cha do ghabh ach dithis den luchd-obrach ris a' chothrom sin ge-tà, agus iad ag ràdh gum feum iad am morgaidsean a phàigheadh.


text:
- TIOTAL
- Cathair Eaglais Dhùn Chailleann
- EXTERNAL ID
- QZP40_351_P095
- ÀITE
- Dùn Chailleann
- SGÌRE
- A' Ghàidhealtachd / Siorrachd Pheairt
- SIORRACHD/PARRAIST
- PEAIRT: Dùn Chailleann 's Dubhailigh
- DEIT
- 1776
- LINN
- 1760an
- NEACH-FIOSRACHAIDH
- Leabharlainn na Gàidhealtachd
- AITHNEACHADH MAOINE
- 31160
- KEYWORDS
- Dùn Chailleann
cathair eaglais
manachainn
Colm Cille
cuimhneachain
togalaichean
Ath-Leasachadh
Tha an làrach air bruaich a tuath Abhainn Tatha air a bheil làrach Cathair Eaglais Dhùn Chailleann air a bhith na thalamh coisrigte bho 730 AD. Bha manachainn aig na "Cèilì Dè" (miseanaraidhean Ceilteach) ann aig an àm sin. Ann an 848, rinn Coinneach Mac Alpainn, Rìgh nan Cruithneach agus nan Albannach a' mhanachainn ath-thogail ann an cloich dheirg. Chaidh cuimhneachain Chalum Cille a ghluasad gu Dùn Chailleann à Eilean I ann an 894 agus thàinig Dùn Chaillean gu bhith na phrìomh àite a thaobh creidimh ann an Alba.
Chaidh a' chathair eaglais a tha ann an-diugh a thogail eadar 1260 agus 1501 ann an stoidhle Gothic agus Frangach. Chaidh an togalach a mhilleadh an dèidh an Ath-Leasachaidh ann an 1560 agus a-rithist an dèidh buaidh nan Seumasach ann an Cath Raon Ruairidh (Coille Chnagaidh) ann an 1689.
Chaidh an roinn den eaglais anns am biodh an còisir na sheasamh ath-thogail san 20mh linn agus tha coithional eaglais na h-Alba an-diugh ga chleachadh.
Chaidh an dealbh seo a thoirt à 'A Tour in Scotland' a sgrìobh Thomas Pennant


text:
Cùis mhuirt Liam Aitchison a' leantainn
Leanaidh cùis-lagha Diciadain an aghaidh dithis fhireannach a tha fo chasaid gun do mhuirt iad deugaire ann an Leòdhas.
Thathas a' cur as leth Ionatain MhicFhionghuin agus Stefan Millar, a tha le chèile 22, gun do mharbh iad Liam Aitchison, a bha 16, san t-Samhain 2011.
Chuala an Àrd-Chùirt ann an Glaschu air a' chiad là den chùis, Dimàirt, bho Ellen NicIllInnein, a tha 17, agus a' fuireach ann an Steòrnabhagh.
Thuirt i gur ise an leannan a bh' aig Liam, agus gun robh i air a bhith còmhla ris fad mìos.
Ann an aithisg chun nam Poileas anns an Dùbhlachd 2011, thuirt Ellen gun robh i air cluinntinn gun do dh'fhàg Stefan Millar Liam ann an dìg, agus dh'fhaighnich i carson a rinn e sin.
Nuair a chaidh a ceasnachadh Dimàirt, thuirt i nach robh cuimhne aice air sin.
Chuala a' Chùirt cuideachd bho Warren MacAoidh, a tha 24 agus a' fuireach ann an Steòrnabhagh.
Dh'innis esan dha na Poilis san Dùbhlachd 2011 gun do bhruidhinn e ri Stefan Millar, agus gun tuirt Stefan gun robh argamaid ann eadar e fhèin, Liam agus Ionatan.
Thòisich iad a' sabaid, thuirt e, agus chaidh Liam dhan dìg.
Ach thuirt Stefan gun do dh'èirich e a-mach às an dìg.
Tha Stefan Millar agus Ionatan MacFhionghuin fo chasaid gun tug iad ionnsaigh air Liam le botal agus sgian, gun do bhreab iad e gu dona mu a cheann, agus gun do mhuirt iad e.
Tha an dithis a' dol às àicheadh nan casaidean.
Tha a' chùis a' leantainn.


text:
- TIOTAL
- Plana bho Ghobha, Inbhir Nàrann
- EXTERNAL ID
- GB232_BN6_3_9
- ÀITE
- Inbhir Narann
- SIORRACHD/PARRAIST
- SIORRACHD NARANN: Inbhir Narann
- DEIT
- 1909
- LINN
- 1900an
- CRUTHADAIR
- J R Young
- NEACH-FIOSRACHAIDH
- Lìonradh Thasglann na Gàidhealtachd
- AITHNEACHADH MAOINE
- 7984
- KEYWORDS
- ailtireachd
planaichean
togalaichean
zoomable
deilbh leudachail
Seo plana airson ceàrdaich ri taobh Taigh-òsta an Star ann an Sràid na h-Eaglaise, Inbhir Nàrann. Chaidh a' cheàrdach a dheilbh airson Murchadh MacFhionghain sa Chèitean 1909. 'S e J R Young à Inbhir Nàrann an t-ailtire, is tha ainm-sgrìobhte Sheumais Shearer, Deadhan a' Chomainn, air a' phlana.
Bha aig planaichean airson thogalaichean ùra no atharrachaidhean ri togalaichean eile ri dhol gu Cùirt an Deadhain airson aonta. 'B e buidheann de mharsantan cumhachdach a' bhaile a bh' ann an 'Guild', is bha dleastanas coltach ri dleastanas maighstir lagha aig ceannard a' bhuidhinn, air an robh 'Deadhan'


text:
- TIOTAL
- Daga Gàidhealach
- EXTERNAL ID
- QZP40_1438_P368
- DEIT
- 1876
- LINN
- 1870an
- CRUTHADAIR
- James Logan
- NEACH-FIOSRACHAIDH
- Leabharlainn na Gàidhealtachd
- AITHNEACHADH MAOINE
- 31448
- KEYWORDS
- dagaichean
armachd
gunna
gunnaichean
Chaidh an daga Gàidhealach seo a dhèanamh rè rìoghachadh Sheumais VI (1566-1625) agus anns an t-17mh linn, bha e le Iain Arasgain, Iarla Mhàrr, a bha na àrd-cheannard ann an ar-a-mach nan Seumasach ann an 1715. Is e daga 'matchlock' a bh' ann nuair a chaidh a dhèanamh an tòiseach agus tha òrnaideachd slige-neamhnaid air.
Tha an dealbh seo a' nochdadh anns an leabhar 'The Scottish Gael; or, Celtic Manners' le Seumas Logan, Leabhar I, a chaidh fhoillseachadh ann an 1876


text:
Naidheachdan 11:00m
23 Am Faoilleach 2013 Ùraichte aig Ùraichte aig
Referendum an Aonaidh Eòrpaich
Gheall Dàibhidh Camshron, ma 's e agus gun glèidh na Tòraidhean an ath-thaghadh coitcheann referendum air am bu chòir dhan Rìoghachd Aonaichte fuireach anns an Aonadh Eòrpach. Thuirt am Prìomhaire na òraid sa mhadainn an-diugh gun dèan riaghaltas Tòraidheach aonta as ùr mu bhallrachd Bhreatainn san EU, gus am bi càirdeas ùr nas sùbailte ann, agus nas fhreagarraiche, le referendum air sin ro dheireadh 2017. Thuirt e gu bheil amaladh poileataigeach san Roinn Eòrpa air slighe nach eil comhfhurtail do Bhreatainn. Ach rinn e follaiseach gun dèan e a uile dhìcheall Breatainn a chumail san aonadh nuair a bhitheas referendum ann.
Cha b'fhada gus an tàinig beachdan air òraid Mhgr Chamshron. Thuirt Ministear Cèin na Frainge, Laurent Fabius, gu bheil seo cunnartach do Bhreatainn, le rabhadh gum biodh cùisean doiribh dhan dùthaich air taobh a-muigh an aonaidh. Thuirt na Làbaraich gum bi bliadhnaichean de mhì-chinnt ron referendum a' cur bacadh air airgead-leasachaidh à dùthchannan eile, agus dona dhan eaconamaidh. Thuirt Mèar Lunnainn, Boris Johnson, gu bheil Dàibhidh Camshron cho ceart 's a ghabhas, agus gu bheil làn-àm ann beachd mhuinntir Bhreatainn fhaighinn air ceist na h-Eòrpa, leis gu bheil cha-mhòr 40 bliadhna ann bho fhuair iad an cothrom sin mu dheireadh.
Thuirt Prìomh Mhinistear na h-Alba, Ailig Salmond, nach eil tuigse aig Dàibhidh Camshron air ceist na h-Eòrpa. Thuirt e gu bheil an òraid a' lagachadh beachd nan Tòraidhean gum biodh Alba neo-eisimeileach na cunnart do bhallrachd Bhreatainn anns an Eu. Thuirt Mgr Salmond gu bheil e follaiseach a-niste gur iad na Tòraidhean fhèin a tha ag adhbharachadh mì-chinnt oir gu bheil taic an SNP do bhallrachd san EU gu math soilleir.
Cion-Cosnaidh
Thuit àireamhan cion-cosnaidh 37,000 air feadh Bhreatainn anns na trì mìosan gu deireadh na Samhna, gu 2,449,000. Sin an ìre as ìsle bho Earrach ann an 2011. Bha an àireamh an Alba sìos cuideachd mu 14,000 gu 206,000. Ach bha an àireamh Albannach aig a bheil cosnadh sìos cuideachd 1,400, gu 137,000. Tha ìre chion-chosnaidh na h-Alba aig 7.8%, beagan nas àirde na an ìre nàiseanta.
Sneachda
Tha mu 60 sgoil an Alba, a' mhòr-chuid dhiubh ann an Siorrachd Obar Dheathain, dùinte leis an t-sneachda an-diugh. Thuirt Poilis Roinn a' Mhonaidh nach eil cùisean cho doirbh do dhràibhearan 's a bha iad an-dè 's a' bhòn-dè, ged a tha na h-uidhir de rathaidean anns an sgìre fhathast dùinte.
Bun-sgoil Ghàidhlig Phort Rìgh
Bidh dà bhliadhna ann air a' char as tràithe mus bi bun-sgoil Ghàidhlig agus ostal ùr ann am Port Rìgh. Thèid iarraidh air comhairlichean Gàidhealach an-diugh am pròiseact a chur sa phrògram chalpa airson 2015/16. Ach chan eil fios cò às a thig an t-airgead. Cosgaidh am pròiseact airson sgoil ùr agus ostal eadar £11m agus £12m. Tha a' Chomhairle an dòchas mu £4m fhaighinn bho Riaghaltas na h-Alba, ach tha sin gam fàgail gu math gann air na bhiodh a dhìth.


text:
Geallaidhean ùra bho Certas
Dhearbh Ùghdarras na Farpais agus nam Margaidhean gu bheil a' chompanaidh Certas air geallaidhean a bharrachd a thoirt seachad gus prìsean connaidh nas cothromaiche a stèidheachadh sna h-Eileanan an Iar.
Tha an t-Ùghdarras, a tha air a dhol an àite Oifis na Malairt Cothromaiche, air a bhith a' rannsachadh casaidean gun deach riaghailtean farpais a bhriseadh ann am margaidh a' chonnaidh anns na h-Eileanan, le cuid air fàgail air Certas gun robh grèim aca air a' ghnothach a bha mì-chothromach.
Thàinig Certas fhèin air tighinn air adhart le molaidhean ann an oidhirp an gnothach a thoirt gu ceann.
Fosgladh
Thuirt a' chompanaidh gun robh iad deònach na h-ionadan connaidh aca ann an Steòrnabhagh agus an Loch a' Chàrnain fosgladh do chompanaidhean eile a tha ag iarraidh farpais riutha.
Fo na molaidhean a bh' aca bho thùs, bhiodh ionad Steòrnabhaigh fosgailte gu deireadh 2017 agus ionad Loch a' Chàrnain gu 2019.
Chuir luchd-iomairt fàilte air sin, bha faireachdainn ann nach robh na molaidhean a' dol buileach fada gu leòr.
Tha e a-nise air tighinn am bàrr gu bheil Certas dèonach geallaidhean a bharrachd a thoirt seachad.
Bhiodh an t-aonta a thaobh ionad Steòrnabhaigh a-nise a' dol dhan Ògmhios 2020 agus bidh cosgaisean ruith an ionaid air an roinn gu cothromach eadar Certas agus an fheadhainn a tha a' farpais riutha.
Molaidhean
Thuirt Ùghdarras na Farpais agus nam Margaidhean gu bheil iadsan am beachd gabhail ris na molaidean ùra.
"Tha sinne a' creidsinn gu bheil cothrom ann leis na geallaidhean às ùr seo companaidhean eile a chuideachadh a dhol an sàs sa mhargaidh agus farpais a dhèanamh ri Certas anns na h-Eileanan an Iar san ùine fhada," thuirt Ann Pope bhon bhuidhinn.
Tha cothrom aig daoine am beachdan a thoirt seachad dhan Ùghdarras suas gu a' 4mh là den Ògmhios.


text:
Naidheachdan 11:00m
27 An t-Samhain 2015 Ùraichte aig Ùraichte aig
Jeremy Corbyn
Tha feadhainn ann an caibineat nan Làbarach ag ràdh gum fàg iad an dreuchd ma dh'fheuchas Jeremy Corbyn ri toirt orra bhòtadh an aghaidh ionnsaighean-adhair Breatannach air IS ann an Siria. Thig am pàrtaidh gu co-dhùnadh Diluain air an tèid òrdachadh dha na buill-phàrlamaid Làbarach taic a chui rin ceannard ann am bhòt anns na Cumantan. Tha luchd-taic Mhgr Corbyn ag ràdh gu bheil esan a' riochdachadh na mòr-chuid de bhallrachd a' phàrtaidh na sheasamh an aghaidh ionnsaighean ann an Siria. Tha am Priomhaire, Dàibhidh Camshron, a tha aig co-labhairt ann am Malta an-diugh, ag iarraidh air buill Làbarach an taic a chur ris agus esan ag ràdh nach bi bhòt ann mura bi e cinnteach gun soirbhich leis.
Vladimir Putin
Thuirt Ceann-suidhe na Ruis, Vladimir Putin, gum bi co-obrachadh dlùth bho seo a-mach eadar iad agus an Fhraing as na h-ionnsaighean air IS ann an Siria. Ach chan eil iad ag aontachadh dè an t-àite a bu chòir a bhith aig Ceann-suidhe Shiria, Bashar Al Assad, ann an riaghladh na dùthcha.
Paris
Rinn Ceann-suidhe Hollande na Frainge luaidh aig seirbheis nàiseanta ann am Paris air an 130 a chaill am beatha anns na h-ionnsaighean an sin cola-deug bho an-diugh. Thuirt Francois Hollande gun tèid an fheadhainn a bha air cùlaibh na ceannairc a thoirt gu ceartas.
Béal Feirste
Tha poilis ann am Béal Feirste a' rannsachadh ionnsaigh le gunna air càr anns an robh dithis oifigearan poilis. Chaidh ochd peilearan a losgadh air cliathaich a' chàir ach thàinig na h-oifgearan às gun leòin.
MG ALBA
Chaidh gealltain gun dèan MG Alba an dìcheall BBC Alba a dhìon bho bhuaidh a bhith a' call £1m de thaic-airgid Riaghaltas na Rìoghachd Aonaichte. Thuirt Stiùiriche Leasachaidh MG Alba, Iseabail Nic an t-Sagairt, gum biodh iad nas èideachdaiche mar bhuidhinn, ged a dh'aidich i gu bheil beagan de mì-chinnt ann mu shuidheachadh BBC Alba le ùrachadh cairt rìoghail a' BhBC.
Bàta
Tha bàtaichean-teasargainn Inbhir Ùige agus Inbhir Theòrsa a' dèanamh cobhair air bàta cargo beagan an ear air Ceann Dùnaid ann an Gallaibh. Bha an t-soitheach "Leah", a tha mu 100 meatair de dh'fhaid air a slighe gu Straumsvik ann an Innis Tile.


text:
Corp air a lorg aig Creig an Fhèilidh
Tha Poileas na h-Alba air dearbhadh gun deach corp fhireannaich a lorg sa mhuir faisg air Creig an Fhèilidh san Eilean Sgitheanach.
Chaidh fios a chur air na seirbheisean èiginn mu 11:00 madainn Diardaoin, 's aithris ann gun robh cuideigin a dhìth san sgìre.
Bha sgiobaidhean maoir-chladaich Phort Rìgh, a' Chaol, Dhùn Bheagain, Steòrnabhaigh agus an Tairbeart an lùib na h-iomairt.
Chaidh lorg fhaighinn air an duine mu 16:00f. agus chaidh cobhair a dhèanamh air le luchd-meidigeach ach bhàsaich e aig an làraich.
Thuirt na poileis gu bheil iad a' feuchainn ri fios a chur do theaghlach an duine.
Dhearbh iad nach robh sian abharrasachd mun ghnothach agus thèid aithisg gu neach-casaid a' chrùin.


text:
Naidheachdan 11:00m
15 Am Màrt 2013 Ùraichte aig Ùraichte aig
Leveson
Thèid aithisg fhoillseachadh feasgar air mar a bu chòir smachd a chur air na pàipearan-naidheachd an Alba. Chaidh iarraidh air a' Mhorair McCluskey sùil a thoirt air molaidhean Leveson a chur an sàs fo lagh na h-Alba. Ann an Sasainn tha na còmhraidhean eadar gach pàrtaidh air tuiteam às a chèile gun aonta. Tha Dàibhidh Camshron ag iarraidh riaghladh orra fhèin fhàgail aig na pàipearan, fo chòir sgrìobhte Rìoghail. Ach tha na Lib-Deamaich 's na Làbaraich ag iarraidh riaghailtean ùra, agus bidh iadsan a' foillseachadh mholaidhean feasgar an-diugh.
Siria
Nì Dàibhidh Camshron agus Ceann-suidhe na Frainge, Francois Hollande, oidhirp an-diugh aig coinneimh an Aonaidh Eòrpaich anns a' Bhruiseal, casg air armachd gu ruige Siria a thogail. Tha iad le chèile airson armachd a thoirt dha na Reubaltaich ann an Siria a tha a' strì ris a' Cheann-suidhe Assad. Ach tha dragh air ceannardan Eòrpach gun dèan sin cùisean ann an Siria nas miosa buileach.
Na Lib-Deamaich
Tha co-labhairt an Earraich aig na Libearalaich Dheamocratach an Alba air a' chiad là an-diugh ann an Dùn Dè. Bheir an Ceannard, Nick Clegg, seachad a' phrìomh òraid, agus dùil gun can e gu bheil na Lib-Deamaich, a dh'aindeoin connspaid bho chionn ghoirid, a' dèanamh feum ann an Westminster agus ann an Alba.
Eric Joyce BP
Tha Ball-Pàrlamaid Neo-eisimeileach na h-Eaglaise Brice, Eric Joyce, fhathast an grèim aig Poilis an dèidh buaireadh aig taigh-seinnse ann an Taigh nan Cumantan an-raoir. B'fheudar do Mhgr Joyce am Pàrtaidh Làbarach fhàgail an-uiridh an dèidh sabaid agus ionnsaidh air Ball-Pàrlamaid Tòraidh ann an taigh-seinnse eile aig Westminster.
Murt
Chaidh fear mu choinneimh na cùirte fo chasaid gur e a mhuirt nighean-sgoile ann am Birmingham an t-seachdain seo chaidh. Chaidh Phillip Simelane, a tha 22 bliadhna de dh'aois, a chumail an grèim. Chaochaill Christina Edkins a bha 16, an dèidh ionnsaigh sgèine oirre air bus ann an sgìre Edgbaston, Diardaoin seo chaidh.
Beàrnaraigh Leòdhais
Dh'aontaich cha-mhòr a h-uile duine a bh' aig coinneimh ann am Beàrnaraigh Leòdhais an-raoir gun gabh iad a' chiad cheum gu ruige an t-eilean a cheannach dhan choimhearsnachd. An dèidh bàs an uachdarain, Count Robin Mirrlees, tha a theaghlach a' tabhainn an eilein air muinntir an àite mus cuir iad air a' mhargaidh fhosgailte e.


text:
Luchd-siubhail is teachd a-steach Chalmac an àirde
Thuirt Calmac gun deach an dà chuid an àireamh de luchd-siubhail agus an teachd a-steach aca suas an-uiridh.
Ach thàinig dùblachadh air na chaill iad de dh' airgead tron bhliadhna, gu faisg air £5m.
Thar na bliadhna mu dheireadh chaidh an àireamh de luchd-siubhail air bàtaichean Chalmac suas 2% gu còrr is 5,000,000 neach.
Agus chaidh an àireamh de charbadan a chaidh a ghiùlain suas 9% gu 1,200,000.
Call
Chaidh cuideachd teachd a-steach na companaidh an àird bho £172m gu £190m.
A dh' aindeoin sin ge-tà rinn a' chompanaidh call de £4.3m an-uiridh.
Tha a' chompanaidh ag ràdh gun do rinn iad call seach gun do chuir iad tòrr airgid an sàs ann an teicneòlas ùr airson na seirbheisean aca a leasachadh.
Thuirt Caithriche companaidh Dhaibhidh Mhic a' Bhruthainn, Dàibhidh McGibbon gur e bliadhna gu math soirbheachail a bh' ann dhaibh agus gu bheil iad a dhol bho neart gu neart.


text:
Ceannardan NHS gan gairm a-rithist
Thèid ceannardan NHS na Gàidhealtachd a ghairm air ais gus fianais a thoirt seachad do bhuill na Pàrlamaid Albannaich mu dhraghan a thaobh suidheachadh ionmhais a' Bhùird Shlàinte.
Seo an treas turas a thèid toirt orra nochdadh air beulaibh Comataidh an Sgrùdaidh Phoblaich.
Thuirt a' chomataidh gu bheil iad airson Cathraiche, Àrd-Stiùiriche agus Stiùiriche Ionmhais a' Bhùird fhaicinn a-rithist, leis gu bheil ceistean cudromach fhathast rim freagairt.
Nochd draghan mu shuidheachadh ionmhais NHS na Gàidhealtachd nuair a bha feum aig a' bhuidhinn air £2.5m bho Riaghaltas na h-Alba airson an leabhraichean a chothromachadh.
Rinn Àrd-Neach-Sgrùdaidh na h-Alba cuideachd càineadh air suidheachadh ionmhais Ospadal an Ràthaig Mhòir.
Tha Cathraiche a' Bhùird, Garry Coutts, an Àrd-Stiùiriche Elaine Meed, agus an Stiùiriche Ionmhais Nick Kenton, air fianais a thoirt do Chomataidh an Sgrùdaidh Phoblaich dà thuras roimhe, ach tha a' Chomataidh a-nis airson an triùir fhaicinn a-rithist.
Cha deach ceann-là airson an seisein a chur air dòigh fhathast.


text:
Fuaimean fonaig Ghàidhlig - litrichean magnaiteach
19 Samhain 2008
Tha goireas ùr dìreach air nochdadh bhon Stòrlann, sin litrichean magnaiteach de na fuaimean fonaig Ghàidhlig.
Chaidh an goireas seo a dhèanamh às dèidh iarrtas bho thidsearan airson stuthan taic a bheireadh cuideachadh don chloinn le litreachadh Gàidhlig. Anns gach seata tha 90 diofar magnait a’ gabhail a-steach fuaimreagan le sràcan. Bheir iad cothrom don chloinn air faclan a bhristeadh sìos don na fuaimean fa-leth aon uair ’s gu bheil na fuaimean aca
Tha na litrichean air an dèanamh à cop rubair, purpaidh. Tha iad ceangailte mar a bhiodh iad ann a’ làmh-sgrìobhaidh àbhaisteach ’s tha sinn an dòchas gum bi seo na thaic ionnsachaidh le leasachadh sgrìobhadh do chlann air a bheil sin a dhìth.
Bhiodh e math ur beachdan a chluinntinn air na stuthan seo agus gu dearbh ma tha beachd sam bith eile agaibh air stuthan a bhiodh feumail leigibh brath thugainn.


text:
Ochd muca-mara marbh faisg air Stafainn
Tha ochd mucan-mara cinnmhor air bàsachadh an dèidh do bhuidhinn dhiubh a dhol air tìr air Eilean Steinnseill, faisg air Stafainn san Eilean Sgitheanach.
Chaidh buidheann de 21 fhaicinn faisg air a' chladach feasgar Diluain, agus tràth madainn Dimàirt thàinig iad uile air tìr.
Chaidh cobhair a dhèanamh air cuid aca, agus tha na Maoir-Chladaich ag ràdh gum bi cothrom ann an naoi eile a thilleadh gu muir aig làn àrd oidhche Mhàirt aig 7:00f.
Dìabhairean
Tha dàibhearan air a bhith os cionn chùisean, a' cumail sùil air gach beathach.
Thathas a' dèanamh a-mach gun robh trioblaidean aig aon mhuc-mhara agus laogh gu bhith aice. Bhàsaich an laogh.
Mar as trice cha bhi muc-mhara chinnmhor ach ann an uisgeachan domhain, agus 's ann an iar air Innse Gall agus tuath air a' Chuan Sgìth a chìthear iad.
Na tig ro fhaisg
Ma 's e is gun tig iad a-steach gu uisgeachan na h-oirthir, tha iad dualtach tighinn air tìr ann an àireamhan mòra.
Tha Urras Mhucan Mara is Leumadairean Innse Gall ag iarraidh air a' phoball gun a bhith a' tighinn ro fhaisg air na beathaichean o chionn 's gu bheil iad ann an èiginn, agus ma tha cus dhaoine timcheall tha sin a' toirt droch bhuaidh orra.


text:
"Ceum air slighe" gu bàta-slaodaidh
Thuirt Comhairle nan Eilean Siar nach eil bàta-slaodaidh a bhith stèidhichte an an ceann a tuath na h-Alba ach na cheum air an t-slighe gu tè fhaighinn sa Chuan Sgìth cuideachd.
Dh'innis Riaghaltas Westminster gum biodh an soitheach stèidhichte ann an Arcaibh còig bliadhna eile, ach tha Comhairle nan Eilean Siar ag ràdh gu bheil an aon chunnart ann bho bhàtaichean ann an èiginn air costa an iar na h-Alba.
"Tha an MCA (Buidheann na Mara 's nam Maor-Cladaich) fhèin a' gabhail ris, agus an Riaghaltas a' gabhail ris, a thaobh a' mheasaidh a rinn an MCA iad fhèin, agus a thaobh a' mheasaidh neo-eisimeilich a chaidh a dhèanamh, tha iad a' gabhail ris nach fhiach e an cunnart a tha sin gun bàta-slaodaidh a bhith ann, no gun chomas bhàta-slaodaidh ann," thuirt Fear-Gairm na Comhairle, Tormod Dòmhnallach.
"Chan eil sinne a' bruidhinn fiù 's air aon bhàta-slaodaidh, ach dìreach comas bhàta-saodaidh a bhith ann aig tuath agus aig an iar.
"'S e an dòigh as fheàrr air sin a dhèanamh, 's e le dà bhàta a bhith ann - 's dòcha le comasan eadar-dhealaichte - ach gum feum iad a bhith èifeachdach aig an aon àm," thuirt e.


text:
Uairean neo-àbhaisteach an Uibhist fo NHS 24
'S e NHS 24 a bhios a' dèiligeadh ri euslaintich ann an Uibhist a Deas air taobh a-muigh uairean àbhaisteach bhon ath-mhìos.
Ghluais na h-ionadan dotair eile ann an Uibhist agus Beinn nam Fadhla chun na dòigh-obrach seo bho chionn bhliadhnaichean.
Tha ionad an dotair ann an Uibhist a Deas air a bhith a' ruith le aon dotair bho chionn grunn bhliadhnaichean.
Tha an dotair a th' ann ag ràdh gu bheil leithid de thrioblaid ann le bhith a' faighinn dotair locum airson seirbheis a thoirt seachad taobh a-muigh uairean àbhaisteach 's gu bheil feum a-niste NHS 24 a chleachdadh.
Bidh NHS 24 an urra ri gnothaichean ann an Uibhist a Deas eadar 6:00f agus 08:00m, agus fad an là 's na h-oidhche air an deireadh sheachdain, bhon 1mh là den Lùnastal.
Cuirear fios air NHS 24 air an àireamh fòn 111.
Ach ged nach ann air an dotair fhèin a chuireas daoine fios a-nis, bithidh dotair ann an Uibhist ri fhaighinn tro NHS 24 ma 's e agus gu bheil feum air ann an èiginn.


text:
- TIOTAL
- HR 147 'Beaufort Castle' air trèana faisg air Stanlaidh, An Lùnastal 1912
- EXTERNAL ID
- PC_HRS_TRAINS_003_492
- DEIT
- 1 Lùnastal 1912
- LINN
- 1910an
- NEACH-FIOSRACHAIDH
- Comunn Rèile na Gàidhealtachd
- AITHNEACHADH MAOINE
- 28490
- KEYWORDS
- locomotaibhean
trèanaichean
HR 147 'Beaufort Castle' air trèana faisg air Stanlaidh san Lùnastal 1912. 'S e an 11.50m à Peairt a dh'Inbhir Nis a th' anns an t-seirbheis.
B' e pàirt den chiad bhaidse de locomotaibhean luath luchd-siubhail 4-6-0 clas 'Castle' a chaidh a dhealbhachadh dha Rèile na Gàidhealtachd le Pàdraig Druiminn a bh' ann an HR 147. Chaidh a togail le Dübs ann an Glaschu agus fhuairear i san Ògmhios 1900. An dèidh a' bhuidhneachaidh b' e LMS 14682 a bh' oirre agus lean i ann an seirbheis gus an deach a toirt a-mach à seirbheis san Lùnastal [t-Samhain] 1943.


text:
- TIOTAL
- Cunntas co-cheangailte ri tìodhlaigeadh Ghilleasbaig Bàillidh, 1817, duilleag 4
- EXTERNAL ID
- Z_GB232_D456_A_77_7
- ÀITE
- Dùn Eathain
- SGÌRE
- Inbhir Nis
- SIORRACHD/PARRAIST
- INBHIR NIS: Inbhir Nis 's Am Bànath
- DEIT
- 1817
- LINN
- 1810an
- NEACH-FIOSRACHAIDH
- Lìonradh Thasglann na Gàidhealtachd
- AITHNEACHADH MAOINE
- 5091
- KEYWORDS
- Bàillidhean Dhùn Eathain
Gilleasbaig Bàillidh
Tasglann na Gàidhealtachd
tìodhlaigidhean
uachdarain-fearainn
cuidhteasan
cunntasan
còtaichean
co-sgrìobhadh
litrichean
'S e teaghlach à Inbhir Nis a bha a' fuireach anns an sgìre o mheadhan an 15mh linn a bh' ann am Bàillidhean Dhùn Eathain. Ged a bha an t-oighreachd aca beag an taca ri mòran de phrìomh theaghlaichean na Gàidhealtachd, bha àite sònraichte aca am-measg uachdarain na Gàidhealtachd.
Tha cruinneachadh mòr de phàipearan an teaghlaich ann an Tasglann Comhairle na Gàidhealtachd.Tha iad a' dèiligeadh ris an àm mu 1760-1860.
Tha an sgrìobhainn seo a-measg chruinneachadh de chunntasan is chuidhteasan (receipts) mu thìodhlaigeadh Ghilleasbaig (Archy) Bàillidh, a bhàsaich ann an 1817. 'S e seo cunntas le cuidhteas (o'n 21mh den Lùnasdal 1817) airson 9t 6s o Uilleam Friseal airson aodach a rinn e do Ghilleasbaig, agus còta fada dubh na mheasg


text:
CnES gun ghearraidhean ùra
Cha bhi aig Comhairle nan Eilean Siar ri gearraidhean ùra a dhèanamh am-bliadhna, a dh'aindeoin lùghdachaidh anns tha iad a' faighinn de dh'airgead bho Riaghaltas na h-Alba.
Tha easbhaidh de bheagan a bharrachd air £7m ann am buidseat na Comhairle airson na bliadhna a tha romhainn.
Ach le airgead a thig bho àrdachadh na cìse comhairle, sàbhailidhean a chomharraich iad an-uirridh, agus le a bhith a' cleachdadh airgid a th' aca ri làimh, chan eil gearraidhean ùra air fàire aig an ùghdarras am-bliadhna.
"Tha sinn air beagan ullachaidh a dhèanamh," thuirt Fear-Gairm na Comhairle, Tormod Dòmhnallach.
"Dh'aontaich sinn buidseat dà bhliadhna an-uiridh agus tha sàbhalaidhean fhathast ri thighinn anns a' bhliadhna a tha romhainn, agus leis an airgead a tha a' dol a thighinn tro na sàbhalaidhean a tha sin, agus an t-airgead a tha sinn air a bhith a' cur an dàrna taobh thairis air na seachd no ochd bliadhnaichean a chaidh seachad, tha sinn a' smaoineachadh gum faigh sinn air dèiligeadh ris ma 's e 's gun aontaich a' Phàrlamaid ri buidseat an Riaghaltais, tha sinn a' smaoineachadh gum bi sinn an an suidheachadh far an urrainn dhuinn cumail ris na sàbhalaidhean a dh'aontaich sinn an-uiridh, agus £3m den £6m a th' againn air a chur an dàrna taobh gus nach bi an còrr shàbhalaidhean ri dhèanamh sa bhliadhna a tha romhainn.
"'S e fìrinn na cùise, thairis air an dusan bliadhna no an còrr a chaidh seachad, tha sinn air còrr air £25m a chall bhon airgead bhliadhnail, agus tha e air a bhith duilich dha-rìribh a bhith a' làimhseachadh bhuidseatan comhairle agus a' cur beagan an dàrna taobh a h-uile bliadhna.
"'S e sin a tha gar fàgail ann an suidheachadh far a bheil e comasach dhuinn gabhail ris a' bhuidseat a tha sinn a' faighinn bhon Riaghaltas am-bliadhna gun cus àmhghair, agus nach bi gearraidhean ann a bharrachd air an fheadhainn a dh'aontaich sinn mun àm seo an-uiridh airson dà bhliadhna," thuirt e.


text:
11/12/2013
Cothrom air chall ach am faic sinn nòs ùr?
Tha an gainnead airgid a-nis a' toirt greim às a' Ghàidhlig. Cha iongnadh sin. Tha an tuarastal aig tòrr againn air a bhith reòite fad 2 no 3 bliadhnaichean a-nis agus mura h-eil thu nad bhancair, bhall-pàrlamaid no spuinnedair 'hedge fund', tha sin a' ciallachadh teachd-a-steach nas isle.
Carson Cothrom ma-tha? Tha sin a' cur iongnadh orm. Shaoileadh tu gum biodh co-dhiù aon iris no pàipear-naidheachd cunbhalach riatanach do chànan air iomadh adhbhar: Tha e a' toirt cosnadh do chuid tro mheadhan a' chànain; tha a' togail ìomhaigh a' chànain; tha e na eisimplear do chloinn is luchd-ionnsachaidh agus ma tha e deiligeadh ri iomadh cuspair laitheil, tha e ag àbhaisteachadh a' chànain.
Dh'fhaodadh Cothrom a bhith na b'fheàrr, gun teagamh. Tha sinn uile feumach air ùrachadh bho àm gu àm. Bha caraid dhomh, aig nach eil a' Ghàidhlig ach a bhruidheas cànan eile, den bheachd gun robh coltas beagan seann-fhasanta is stolda air. Ged a bha mi-fhìn an-sàs sa chuis, 's urrainn dhomh beachd mo charaid a thuigsinn. Ach, a bheil Cothrom na sgathan air coimhearsnachd luchd-ionnsachaidh na Gàidhlig? Tha cuimhneam air clasaichean 20 bliadhna air ais far an robh fada cus falt liath an-làthair. Bha e follaiseach gun robh a' Ghàidhlig a' tarraing nam pensioners mar chur-seachad. Daoine nach ruigeadh fileatachd, mar bu nòs, agus nach toireadh facal dhith dhan ath ghinealach.
Saoilidh mi gu bheil cuisean beagan nas fheàrr san là an-diugh le barrachd phàrant a' togail a' chànain. Ach, a bheil an òigridh an-sàs ann?
Tha an iris Eireannach 'Nós' na shàr eisimplear. Tha e ri fhaotainn ann an clò agus air loidhne. Agus, tha e beòthail is tarraingeach. Bu choir rudeigin mar seo a bhith againn.
Co às a thig na geàrraidhean ma-tha? Chan eil fiosam. Ach, tha fiosam nach eil cuid a bhuidhnean Gàidhlig cho eifeachdach sa bu choir. Se Comhairle nan Leabhraichean aon eisimplear. Gach bliadhna, bidh mi a' cur òrdain a-steach airson tiodhlacan don teaghlaich is caraidean. Agus gach bliadhna, tha an òrdain a' dol air iomrall. Aig a' char as fheàrr, feumaidh mi feitheamh suas gu mìos airson mo chuid stuthan fhaighinn no iarrtas a dhèanamh airson m'airgead air ais. Mar Chothrom agus CLI, se goireas air leth cudromach a th'ann an CnL. Gu mi-fhòrtanach, tha obrachadh dheth rudeigin lapach.
Saoilidh mi cuideachd, a bheil Bòrd na Gàidhlig fhathast a' maoineachadh 'ceòl na Gàidhlig'? Se mo bheachd nach bu choir ceòladair no comhlan sgillin fhaighinn mura h-eil iad a' cleachdadh na Gàidhlig air na clàran aca agus nan cuid sanasachd. Tha saoghal na Gàidhlig air atharrachadh gu mòr agus ma bheir sinn airgead is inbhe do cheòl a tha 'Gaidhealach' dìreach air sgàth gu bheil ceòl na fidhle ann, tha cho math dhuinn a' laighe sìos an uchd a' bhàis sa bhad.
Ma tha Cothrom dhà-rìribh air chall dhuinn, clach air a chàrn. Ach, seo cothrom rudeigin ùr agus nas fheàrr a chruthachadh - ceòl ùr, fiolmaichean, polataigs, siubhail - ann an clò agus air loidhne. Rudeigin bragail is breabail cuideachd.
Se na faclan againn brìgh ar cànain agus as an aonais cha bhith againn ach ceòl binn.
Thoir sùil:
http://www.nosmag.com/
http://www.cli.org.uk/
Subscribe to: Posts (Atom)


text:
- TIOTAL
- Leabhar-dhealbh a chaidh a thoirt do I MacDhonnchaidh, Neach-sgrùdaidh Sgoiltean, duilleag 07
- EXTERNAL ID
- GB232_D29_P7
- ÀITE
- Neo-iomchaidh
- DEIT
- 1905
- LINN
- 1900an
- NEACH-FIOSRACHAIDH
- Lìonradh Thasglann na Gàidhealtachd
- AITHNEACHADH MAOINE
- 8009
- KEYWORDS
- sgoiltean
Leabhar-dhealbh cuimhneachail a thug ùghdarras foghlaim is luchd-teagaisg Cheann a Tuath na Gaidhealtachd do Iain Lyndsay MacDhonnchaidh, M.A., LL.B., Prìomh Neach-sgrùdaidh nan Sgoiltean nuair a bha e san t-seirbheis 25 bliadhna.
7 dealbhan le ainmean-sgrìobhte:
M Beaton; J M Crawford; Hugh Gunn; D MacLeod; V T Ewen; James A Hood; and ??? ????
Ma tha thu ag aithneachadh na deilbh no mas urrainn dhut na h-ainmean-sgrìobhte neo-shoilleir a leughadh, nach cuir sibh fios thugainn


text:
Leabhraichean Shomhairle MhicGill-Eain ann an Leabharlann an t-Sabhail Mhòir
08/2018
Fhuair Leabharlann an t-Sabhail Mhòir o chionn ghoirid cruinneachadh sònraichte de leabhraichean a bhuineadh don bhàrd ainmeil Somhairle MacGill-Eain. Tha cha mhòr 1,800 tiotal anns a’ chruinneachadh, a’ gabhail a-staigh seann leabhraichean a bha leis an teaghlach, leabhraichean a ghlèidh Somhairle mar dhuaisean anns an sgoil, agus tiodhlacan bho ùghdaran eile, cho math ris na leabhraichean a chruinnich e fhèin.
Rugadh Somhairle MacGill-Eain (1911-1996) ann an Ratharsair agus dh’fhàs e gu bhith na bhàrd aig an robh cliù gu h-eadar-nàiseanta. Bha meas mòr aige a-riamh air a’ Ghàidhlig agus bha e an sàs ann an teagasg airson a’ mhòr-chuid dhe bheatha. Bha e cuideachd am measg a’ chiad urrasairean aig a’ Cholaiste, agus air fear dhen chiad fheadhainn a bh’ ann an dreuchd Sgrìobhadair na Colaiste. Mar sin, tha e iomchaidh gum bi a leithid de chruinneachadh suidhichte anns a’ Cholaiste.
Tha farsaingeachd mhòr anns a’ chruinneachadh, ach tha e gu h-àraid ceangailte ri litreachas Beurla agus Gàidhlig, eachdraidh na Gàidhealtachd, agus ealain. Chan e a-mhàin gu bheil e a’ cur gu mòr ri goireasan an Leabharlainn, ach tha e cuideachd a’ toirt sealladh dhuinn air beatha fear de phrìomh bhàird na 20mh linn ann an Alba, agus bidh e na ghoireas air leth inntinneach do dh’oileanaich, do luchd-rannsachaidh agus don mhòr-shluagh.
Thuirt Iseabail Nic Gill-Eain, nighean Shomhairle: “Leis gur e ionad foghlaim le cliù eadar nàiseanta airson cànan is cultar na Gàidhlig a th’ anns an t-Sabhal, tha e dha rìribh iomchaidh gun tèid an cruinneachadh a chumail a seo. Tha e a’ toirt toileachas mòr dhuinn gu bheil an cruinneachadh air an cumail ri chèile san Eilean Sgitheanach, is gu sònraichte ann an leabharlann an t-Sabhail Mhòir. Gheibh a h-uile duine a thig don Eilean cothrom a-nis sùil a thoirt air na leabhraichean agus bidh e comasach do dhaoine nach eil fiù’s faisg air a’ Cholaiste an cruinneachadh fhaicinn tro ghoireasan didseatach na Leabharlann.”
Chaidh an cruinneachadh a thaisbeanadh gu h-oifigeil aig cuirm Dihaoine 27 Iuchar, far an robh a chàirdean agus urrasairean bho Urras Shomhairle an làthair.
A-measg na bha an làthair aig a’ chuirm, bha an Dr Ann NicMhathain, Cathraiche Comataidh Comhairleachaidh an Leabharlainn, a thuirt: “Bidh ùidh aig oileanaich, luchd-acadaimigeach agus aig saoghal nas fharsainge sgoilearachd agus de dh’ ùidh phoblach ann an cruinneachadh phearsanta, luachmhor leabhraichean Shomhairle, a tha na sholarachadh buileach annasach do Leabharlann Shabhal Mòr Ostaig, agus fo chuid ghleidhidh, thèid meas a chur air is cùram a ghabhail dheth san àm a th’ ann agus airson ghinealach ri teachd.”
Thuirt Prionnsapal Sabhal Mòr Ostaig, an t-Oll Boyd Robasdan, a bha sa chathair aig a’ chuirm: “Tha solarachadh a’ chruinneachaidh mhìorbhailich agus ioma-ghnèthich seo de dh’aon de phrìomh laoich litreachais Albannaich an 20mh linn a’ cur gu mòr ri beairteas leabharlann na Colaiste agus tha e cubhaidh gu bheil an t-ionad ris an robh uimhir de cheangail aig Somhairle gus a bhith a’ gabhail cùraim na h-ulaidh ro phrìseil seo.”


text:
A bheil a’ Bheatha Mhaireannach agad?
Ceist: A bheil a’ Bheatha Mhaireannach agad?
Freagairt: Tha am Bìoball a’ toirt seachad slighe shoilleir airson beatha mhaireannach fhaotainn. An toiseach, feumaidh sinn aithneachadh gu bheil sinn air peacachadh an aghaidh Dhè: “Oir pheacaich na h-uile, agus tha iad air teachd geàrr air glòir Dhè” (Ròmanaich 3:23). Tha sinn uile air nithean a dheànamh nacheil a’ còrdadh ri Dia, agus tha sinn airidh air peanas. Do bhrìgh ’s gu bheil na peacannan uile againn air a’ cheann mu dheireadh an aghaidh an Dia mhaireannach, cha dèan dad a’ chùis ach peanas maireannach. "Oir is e tuarastal a’ pheacaidh am bàs, ach is e saor-thìodhlaic Dhè a’ bheatha mhaireannach, tre Iosa Crìosd ar Tighearna” (Ròmanach 6:23).
Gu tà, ged a bha e gun pheacadh (1 Peadar 2:22), agus gur e Mac Dhè maireannach a bh’ ann, thàinig Iosa Crìosd ann an cruth dhuine (Eòin 1:1,14), agus fhuair e bàs airson am peanas againn’ a phàigheadh. “Ach tha Dia a’ moladh a ghràidh fèin duinne, do bhrìgh an uair a bha sinn fathast nar peacaich gun dh’fhuiling Crìosd bàs air ar son” (Ròmanaich 5:8). Bhàsaich Iosa Crìosd air a’ chrois (Eòin 19: 31-42), a’ gabhail am peanas air a bheil sinne airidh (2 Corintianach 5:21). Dh’èirich e bho na mairbh an dèidh trì latha (1 Corintianach 15:1-4), a’ dearbhadh a’ bhuaidh a bh’ aige air a’ pheacadh agus am bàs. “Neach a rèir a mhòr-thròcair, a dh’ath-ghin sinne gu beò dhòchas, tre aiseirigh Iosa Crìosd o na mairbh” (1 Peadar 1:3).
Feumaidh sinn ar beachdan a thaobh Chrìosd atharrachadh tre chreideamh – cò E, gur dè a rinn E, agus carson – airson teàrnadh (Gnìomharan 3:19). Ma chuireas sinn ar creideamh Annsan, a’ cuir earbsa anns a’ bhàs aige air a’ chrois airson ar peacannan a phàigheadh, gheibh sinn maitheanas agus gealltanas beatha mhaireannach ann an glòir. “Oir is ann mar sin a ghràdhaich Dia an saoghal, gun d’ thug e aon-ghin Mhic fèin, chum as ge be neach a chreideas ann, nach sgriosar e, ach gum bi a’ bheatha shìorraidh aige” (Eòin 3:16). “ Ma dh’aidicheas tu le d’ bheul an Tighearn Iosa, agus ma chreideas tu ann ad chridhe, gun do thog Dia o na mairbh e, gun saorar thu” (Ròmanaich 10:9). Se creideamh a’ mhàin ann an obair chrìochnaichte Chrìosd air a’ chrois an aon shlighe cheart gu beatha mhaireannach! “Oir is ann le gràs a tha sibh air bhur teàrnadh, tre chreideamh – agus sin chan ann uaibh fèin; is e tìodhlaic Dhè e; chan ann o oibribh, chum nach dèanadh neach air bith uaill” (Ephesianach 2:8-9).
Ma tha thu ag iarraidh Iosa Crìosd na do Shlànaighear, seo eisimpleir de dh’ ùrnaigh. Cuimhnich nach dèan an ùrnaigh seo, no ùrnaigh sam bith eile, do shàbhaladh. Cha shàbhail dad thu bho pheacadh ach a bhi a’ cuir d’ earbsa ann an Crìosd. Chaineil anns an ùrnaigh seo ach dòigh air innse do Dhia gu bheil do chreideamh ann, agus gu bheil thu a’ toirt taing Dha airson ullachadh bhi air a dhèanamh airson do theàrnadh. “O Dhia, tha fios agam gun do pheacaich mi nad aghaidh, agus gu bheil mi airidh a bhi air mo pheanasachadh. Ach ghabh Iosa Crìosd am peanas air an robh mise airidh, gu faighinn-sa maitheanas tro chreideamh Annsan. Tha mi a’ cuir mo mhuinghinn Annadsa airson mo theàrnadh. Tha mi a’ toirt taing Dhuit airson Do ghràs agus do mhaitheanas iongantach – beatha mhaireannach mar thìodhlaic! Amen!”
An do thagh thu Crìosd an dèidh na leugh thu an seo? Ma thagh, brùth am putan “Tha mi air Crìosd a thaghadh an diugh”.
Till gu duilleag dachaigh Gàidhlig na h-Alba
A bheil a’ Bheatha Mhaireannach agad?


text:
Crannchur mu cheann-là an Loch Seaforth
Tha fear-gnothaich à Steòrnabhaigh air crannchur a chur air dòigh 's e airson 's gun dèan daoine tomhais air cuin a thòisicheas am bàt'-àiseig ùr, an MV Loch Seaforth.
Bha dùil gun tòisicheadh am bàta ùr an-uiridh, ach tha dàil air tighinn oirre air diofar adhbharan.
Thug obair aig caladh Steòrnabhaigh na b' fhaide na bha dùil, ged a tha dùil a-nis gum bi an cidhe deiseil airson an t-soithich ùir an t-seachdain seo tighinn.
Bheir e grunn mhìosan eile ge-tà, mus seòl i eadar Steòrnabhagh agus Ulapul.
Crannchur
Tha Alasdair MacIllinnein, aig a bheil taigh-aoigheachd faisg air a' chidhe, ag iarraidh air daoine tomhais cuin a sheòlas i airson a' chiad uair.
Togaidh an iomairt aige airgead airson Misean nan Iasgairean ann an Steòrnabhagh.
"Chan eil fios 'am an e fealla-dhà a th' ann ... anns na seachdainnean a chaidh seachad, tha tòrr "negativity" air a bhith ann agus chunnaic mi e mar dhòigh rud beag "positive" a thoirt a-mach à naidheachdan dorcha", thuirt e.
Sgrìobh e gu Cal Mac ag iarraidh orra fios a chur thuigesan cho luath 's a tha ceann-là air a stèidheachadh airson an t-soithich ùir, agus chan eil cus iomagain air gum faigh duine fiosrachadh bho thaobh a-staigh na companaidh a leigeas leotha an là ceart a thaghadh.
"Ma chì mise feadhainn a' tighinn a-steach leis an aon là, tha sin ag innse gu bheil fios aig cuideigin air rudeigin agus gu bheil a thìde ann a dhùnadh", thuirt e.


text:
Ceisteachain gu croitearan
Tha Coimisean na Croitearachd a' tòiseachadh pròiseict rannsachaidh mhòir agus iad a' cur cheisteachan a-mach gu còrr air 18,000 croit.
Tha iad an dòchas dealbh soilleir fhaighinn air staid na croitearachd, air feadh na dùthcha.
Tha an Coimisean an dòchas gun teid fiosrachadh cudromach a chruinneachadh bhon rannsachadh seo a chuidicheas iad le bhith a' dèanamh cho-dhùnaidhean freagarach a bheir stiùir dhan Riaghaltas Albannach agus ùghdarrasan eile ann a bhith a' glèidheadh na dòigh-beatha traidiseanta.
Tha iad cuideachd airson taisbeanadh cho cudromach 's a tha croitearachd san là a th' ann, chan ann a-mhàin dhan eaconamaidh ach cuideachd mar dhòigh air coimhearsnachdan dùthchail a chumail a dol.
Thèid ceisteachan a chur a-mach gu gach tè den 18,000 croit a th' ann an Alba, agus tha dleastanas laghail air croitearan an lìonandh 's an tilleadh ron 16mh là den Fhaoilleach 2015.